url: =China Zoo sung sahang te omna munah lano khat ahingtang in ki khiatsuk :: ZOMI DAILY\nposted on 7 June 2017 at 6:51 pm Lomkholna: China, News, Sawltak, World\nEastern China gamsung aom ganhing khawina “Zoo” khatah lano “Donkey” pen sahang te nekding in ahingtang in kikhiatsuk ahih manin kimawhsak mahmah cih Telegraph pan kiza hi. Jiangsu Province sung aom Changzhou khuasung ah nung Monday ni in thupiang ahihi.\nTua Donkey pen Truck mawtawpi khattawh Zoo sungah kilutpih in, pasal honkhatin lenhuan uh a, ahingtangpi in sanghang te omna ah khiatsukmawk uhhi.\nTua lano akhiasuk pasalhon tepen hih ganhing khawina ah sumzian apiakhia “Zoo Investor” te ii khutzat kici hi. Ganhing khawina panin summet kician ommello ahih manin, sumzian asik Investors te leh Zoo Managers te ki kamnialna om ahih manin, tuabang in agamta uh cimawk hi.\nGanhing khawina sungah Visitors a enin aomzong pawlkhat aom hi a, tuate muhtangmah in tua lano pen khiatsukmawk uha, sahang te omna ah akhiat uh ahih manin, mulkimhuai mahmah hi.\nDonkey aki khiatsuk ciangin Tiger te’nzong nuamsa mahmah uh a, delhpah in nekdingin bawhpheipah uhhi. Hih gamtatna pen Visitors sungpanin pawlkhat in Video Record bawlman uh ahih manin, Online Social Media tuamtuam ah kizelpah hi.\nVideo: live donkey fed to tigers in Chinese zoo\nAgeipan amukha pawlkhat te genna ah tua pasal honte’n ganhing pawlkhat Zoo panin zuakdingin puakkhiatsawm uh a, ahi zongin Security te’n khawlsak uh ahih manin, amauzong ahehsuak in sahang te nekding in akhiatsuk uh cimawk hi.\nLano akhiatkhit uhciangin Tuno “Sheep” khatzong khiatsuksawm uh a, ahi zongin Zoo Staff leh Visitors te’n khawlsakman uh cihi.\nSahang tezong lano aki khiatsuk ciangin delhhuanpah uh a, tuisung ah petlum in tuizong sanpah zihziah cihi.\nHihbang in lano ahinglai sahang te nekding in akikhiatsuk pen cikziat huai kisa mahmah in, China Social Media khat ahi Sina Weibo tungah “Why are humans always worse than animals” ci’n gelhkhia hi.\nBanghang in mihing tepen ganhing te sangin khuak neilo zawmawk hiam cih hi a, ngaihsut huai mahmah thukhat himawk mahhi. ZD Sawltak #zomidaily\nPrevious: Zomi leh IELTS ~ Cin Lian Khai\nNext: Kiim leh Paam tawh kisai Thusin na kinei (Environment Seminar Kinei)


timestamp: atn

url: =I Mawhna Le I Dahna Teng | Zomi Lyrics Directory :: Zomi Music and Songs I Mawhna Le I Dahna Teng | Zomi Lyrics Directory :: Zomi Music and Songs\nI Mawhna Le I Dahna Teng\nWhat a Friend We Hve in Jesus\nJoseph Scriven (1819-1886) Charles C. Converse (1832-1918)\n“A Christian’s practical theology is often his hymnology” ci-a gen ngei khat om a, hi mahmah hi. A thu-in uma i nuntakpihte mah la-a kiphuak hi den mai hi. I nuntakna ah i it i ngaihte khatpeuh in hong nusiatna hanga dahna lianpi-a kipan haksatna tuamtuam i tuah ciangin Khasiangtho in la khatpeuh zangin hong hehnem thei mahmah hi.\nTua bang late lakah “I Mawhna le I Dahte Teng” zong khat ahi hi. 1857 kuma a kiphuah-a kipan mi tul tampite hehnepna leh kikhuangkhohna a pia la ahi hi. A kammalte mahmah nungta-in mimal’ nuntakna tawh kituak lua ahih manin missionary tampite bangin a tuntunna vuah hih la hilh masak-in nei den uh hi, kici hi.\nJoseph Scriven pen a hau mahmah a nu leh a pate’ sung pan 1819 kumin Ireland gam Dublin ah suak hi. Trinity College, Dublin ah pilna a sin khit ciangin tupna ngimna tampi nei hi. A masapen-in a melhoih mahmah a Irish lawmnu tawh kitengin Christian innkuan nuam mahmah khat kipan ding cih geel masa hi. College-a a sinsa pilna siamna khempeuh zangin nesep kipan ding cih zong a ngimna ahi hi. Ahi zongin tua a tupnate a tun ma-in a lam-et loh thu khat hong piang hi. A kiteen dinguh ni khat bekin a sap ni-in a lawmnu tuikia-in si mawk hi. A lawmnu’ luanghawm tui sung pan a pham laitakin dah lua mahmah, nasa lua mahmah a, a lungsim kisia zo phial a, tua dahna a khantawn khom hi.\nTua a dahnate a mangngilh zawh tuam nading ci-in Canada ah lal hi. Lake Rice leh Port Hope-a mizawngte a hihzawh zah-in panpih den hi. Tua lai-a a nuntakzia pen nidanga a nuntakzia tawh kilamdang mahmah hi. A nuntakna ah nisim-in “Mualtung Thuhilhna” nuntakpih a, a neih sunsun mite pia a, a pumpi tunga a puan silh lai nangawn suahkhia in pia lel hi, kici hi. Port Hope, Ontario lampi ah sing-at pua-a pai Scriven a mu khat in, “Hua pa kua ahia? Nasem dingin cial nuam ve’ng aw” a cih leh a gei-a khat in, “A min Joseph Scriven hi e, nasem dingin bel ngah khol kei niteh, sing lei nading sum a nei lo meigong tagahte, a dam lote leh mizawng daiipaamte bek ading sum ngen lo-a sing a tomsak hi” ci-in dawngkik hi, kici hi.\n“I Mawhna Leh I Dahna Teng” peuhmah la-a kisa dingin Joseph Scriven in ngaihsun kha ngei lo hi. Canada ah kum 10 val a om khit ciangin Ireland gam Dublin pek-a om a nu dam lo cih za hi. A nu in haksatna leh dahna tampi thuak cih a zak ciangin a pumpi-in lah pai zo lo ahih manin hehnepna lai khat khak hi. Tua laikhak sungah la khat zong hel-a, “A Friend Who Understands” (Hong Tel Lua Mahmah Lawm) ci-in thulu guan hi. 1855 kum ahi hi. Kumte beibei-in labu sung khat ah “What A Friend We Have in Jesus” kici la khat hong kihel hi. A la-aw phuakpa’ min C.C. Converse ci-in kigelh napi-in a lamal phuak kua hiam kithei lohi, ci-in ki-awngsak heuhau hi.\n1880 kum pawl ciangin hih la Joseph Scriven’ phuah ahih lam kitheikhia pan hi. A nu a khak la ahihna kimukhia hi. Ni khat Joseph Scriven dam lo a, a lawmte khat in don-in kem hi. A lupna inndei sungah hih la a kigelhcilna ladal mu hi. Tua la ama’ phuah a hihna a kimuhkhiat ciangin nial thei lo a, “Kei phuah bel hi mah, ahi zongin Pasian tawh ‘ko’kikal-a ka gelh uh hi” ci-in dawngkik hi.\nJoseph Scriven a sih khit ciangin (tuikia mah-a si hi), Canada gam Port Hope, Ontario khua mite in Port Hope-Peterborough Highway tungah mualsung khat phut uh-a, hih bangin amah phawkna lai kigelh hi:\nHih lai pan leilu lam tai lina, Pengally’s Cemetery ah\nphilanthropist leh Port Hope-ah 1857 kuma hih la ngaih\na phuakpa kisial hi.\nHih la a aw a phuakpa Charles C. Converse bel pilna sangpi a nei Christian hoih mahmah khat ahi hi. A pilna a siamnate zai mahmah a, upadi (law) a kipan music dongin va kim hi. “Karl Reden” min zangin thu le la tampi gelhkhia a, a laigelhte zong mipil laigelh vive ahi hi. A music phuahte American orchestra leh choir tampite in a sak den uh hangin Jospeh Scriven’ phuah “I Mawhna Le I Dahna Teng” la a aw phuakpa ci-in kitheizaw hi. 1875 kumin Ira D. Sankey in hih la a muh ciangin Sankey’s Gospel Hymns Number One sungah hel pah hi. Tua labu a zawh kuana a muh hi a, a nunung pen ah koih hi. Ahi zongin a kideihpen la hong suak hi.


url: =Brazil thonginn ah thongkiate kilai, mi 33 sihbeh ~ TK Lian :: ZOMI DAILY\nBrazil thonginn ah thongkiate kilai, mi 33 sihbeh ~ TK Lian\nposted on 7 January 2017 at 1:17 am Lomkholna: News, Thangkhanlian, World\nJan. 6, 2017: Nipi ni-in Brazil gama-a Amazonas state sunga thonginn ah mi gilo kipawlkhawm (gangs) pawl nih kitual vatin mi 56-60 kiim kithat in, pawl khat a ngawng uh a kitansak khit nungun Romaira state sunga om Monte Cristo sunga om Manaus khua-a Agriculture Penitentiary thonginn ah thongkiate kitualvatna (riots) piang kik leuleu a, mi 33 in sihna tuak hi ci-in Monte Cristo Agriculture Penitentiary justice secretary in pulak kik leuleu hi ci-in local government spokeswoman in Agence France-Presse news agencyte kiangah gen hi.\nHih Romaira state sunga thonginn kia kithatte pen tem tawh kithat uh a, tu dong thonginn ah thau kimu nai lo hi. Brazil ulian ten thonginn ah buaina veng ta a, thau hoih pipi tawi riot police squad kicite thonginn ah kisawl ta hi ci uh hi.\n1992 in zong Brazil thonginn khatah thongkiate kitualvat in, mi 56 ngawng kitansak a, tua loin thonginn dangah kitualvatna hangin mi 6 in sihna tuak hi. Nipini in Amazonas state sunga ah thonginn kitualvat a pian lai takin thongkiate mi 184 tai khia uh a, mi 65 bek kiman kik zo pan hi.\nAmazonas thonginn pen Brazil gam-a gang kipawlna lian pen North gang a zong kici Sao Paulo pansan First Command-te suamna hangin kitualvatna a piang ahi hi. Thongkia gangte pen Brazil leilu lam-a om Colombia, Venezuela, Peru leh Guianas ah guihthei zuakna lampi uk ding leh thonginn ah thuneih ding kituh a kitualvat ahi uh hi.\nRelated: New York ah meileng tuahsia, Passenger mi 100 val liam ~ ZD\nBrazil pen leitungah thongkia a tamna pen lina hi a, United States, China leh Russia khit ahi hi. Brazil gam-a thonginnte ah drug gang maikaihna hangin kitualvatna piang mun mahmah hi. Nung kum October kha in zong Monte Cristo sunga om Agricultural Penitentiary thonginn ah kitualvatna na piang ngei a, mi 18 in sihna na tuak hi.\nSource: Al Jazeera News/ Thang Khan Lian\nPrevious: Vondeih Kep Ding – 88 (Dimno’ Pa)\nNext: Thukhun pen lau kei ni ~ Tual Khan Suan\nZAM Thupuak :: 15 November 2015\nAnkam bulnek cinzia tomkim (Carrot)\nKammal kilawm pawlkhat (Azom 28 January)\nKindergarten naupangno kepna sanginn ah Bomb puakkham hangin mi 8 si, 65 liam\nTulaitak NCA dinmun leh maban ~ Bob Tuangpi


url: =CIMB Company nasem te’n azi nausuak kep hunding khakhatsung khasum katlo in khuan ngahta :: ZOMI DAILY\nposted on 19 June 2017 at 9:46 am Lomkholna: Malaysia, News, Sawltak, World\nMalaysia gamsung aom Banking minthang khat ahi “CIMB Bank” te’n zanni Sunday ni “Father’s Day” tawh kituak in amau Company sungah nasem Pate adingin thuhoih mahmahkhat tangkokhia uhhi. Tuapen “Paternity Leave” ahihi.\nPaternity Leave cihpen azi nau asuah ciangin apasal in nasepna panin khuan lakna ahihi. Paternity Leave akilak ciangin Company atamzaw in khasum katpah ciatciat uhhi.\nAhi zongin hih CIMB Bank te’n Paternity Leave pen khakhatsung sumkatlo in khuan piading uh ci’n tangko khia eu mawk uhhi. Abeisa in Paternity Leave pen ni 3 bek apiak uh hi a, zanni Father’s Day ni akipan Paternity Leave pen ni 30 ah khantogiap uhhi.\nNupi naupaai te nausuah ciangin Maternity Leave ci’n khasum katlo in khuan kipia a, ahi zongin Company atamzaw in apasal tepen Paternity Leave alak ciangin khasum pialo uhhi.\nBanghangin khakhat tak Paternity Leave piahiam akicih ciangin nupi te nau asuah ciangin agei ah apasal aomding kisam, bekthamlo naungek leh apa zong hunnuam azatkhopding kisam a, innkuansung vaituamtuam zong vankul ahih manin, Paternity Leave khakhatsung akipia cihi.\nCIMB Group’s chief people officer Datuk Hamidah Naziadin in agenkhiatna ah innkuan sungah naungek suakthak cihpen lungdamhuai mahmah a, adiakdiak in taneicil te adingin lungdamhuai phadiaklai hi. CIMB Company sungah nasem tepen nasep leh innkuan kilekkim “Work-life Balance” hi cihzong kong theisaknuam uhhi ci’n genkhia hi.\nTuaban ah hihbangin Malaysia gamsung ah CIMB in azatkhiat ciangin Human Resources Management pen limtak in zui uh cihzong lahkhiatna ahihi ci’n genbeh hi.\nTuabek thamlo CIMB Bank ah nasem khatin vaithupi khatpeuh aneihleh kha 6 sung akizom in khasum piakloh “Unpaid Leave” in khuan lathei cihi. Innkuansung vai, nausuak, cina cihbang Personal Reason khatpeuh hangin naseptheihlohna aomleh kha 6 sung Unpaid Leave kilathei a, nasep akuankik ciangin apanmun “Position” mahtawh semkik theiding cisawnsawn hi.\nCIMB Company sungah nasem te ii phattuam nading “Staff well-being” ngaihsut sakna in RM1 Billion zong atuam in koihsak uh a, Company sungah nasem azawng zawdiak te huhnading Program zong nei uh cihi. Company nasem sungpan in inn leiba tawh alanuam tezong amet pailo “Interest-free Housing Loan” pia uh a, kum 5 sungbang amet pailo in inn batlak sakthei uh cimawk hi.\nZomi sungah Company lianpi aneikhin leh aneilaiding te’n hihbangdan nasemte phattuam nading Staff Benefits te hong etteh unla, hong ngaihsut sak unmaw. Sawltak #zomidaily\nPrevious: China Eastern Airlines te vanlengkhat vanlengtual ah tutheipaklo in kilokgawp in mi 26 liam\nNext: Breaking News: London khuasung ah mawtaw khatin khuasung mipi te nawkgawp leuleu


url: =Isaiah 9 | Siantongluan\nZebulun minamte leh Naftali minamte tenna gamte in mindaina thuak ngei uh a, ahi zongin mailamah pahtawina ngahkik ding uh hi. Mediterranean tuipi-a kipanin nisuahna lam Jordan gun gal, minam dangte tenna Galilee gamsung minthang kik ding hi.\nKhuamial sunga a pai mite in khuavak lianpi mu khinta a, khuamial thukna gamsungah a teng mite tungah khuavak taang khinzo hi.\nNangmah in amaute na pungsak a, a lungdamna uh na khangsak hi. Anlak hun ciangin lungdamna leh mite in vankisutte a hawm ciangun a lungdam bangun nangma mai-ah amaute lungdam uh hi.\nBang hang hiam cih leh Midian-te a kizawh ni-a bangin nangmah in amau vangik puakna hakkol leh amaute a kisatna ciangkhut na kuaihtansak a, nangma mi a bawlsia minamte na zogawp hi.\nGalkap hangte khedap khempeuh leh si a baang puan khempeuh mei-in kicih ding hi.\nBang hang hiam cih leh eite-a dingin naungek khat hong suak a, eite tungah tapa khat hong kipia hi. Amah pen eite hong ukpa hi ding a, ama min pen "Lamdang Thulakpa, Vanglian Pasian, Tawntung Pa, Nopsakna Kumpi," kici ding hi.\nTuhuna kipanin a tawntungin David kumpi tokhom tung leh ama gamsungah thutang leh thuman phutin, a lian semsem ama ukna leh nopsakna in mong neilo ding hi. Vanglian Topa} deih luatna in hih thu hong tungsak ding hi.\nTopa in Jakob tungah thu khat khah a, Israel tungah thu hong tung ding hi.\n"Leiseekte kicim khin hi; ahih hangin suangseek tawh i lam ding hi. Theithek singte kisia khin hi; ahih hangin taamtak sing tawh i khek ding hi," ci-a kiphasakin lungsim kihisak Efraim mite leh Samaria gamsunga teng mi khempeuh in thei ding uh hi.\nTua ahih ciangin Topa in amaute do-in a langpang ding bawl a, amau galte a hanthawn hi.\nAma mai-a om Syria mite leh a nunga om Filistia mite in kam ka-in Israel netum uh hi. Hih thute khempeuh hangin ama hehna damzo nailo a, ama khut kizanlai hi.\nAmaute a satpa lamah Israel mite kiheilo a, Vanglian Topa zonglo uh hi.\nTua ahih ciangin Topa in Israel sung panin a makaite leh a mihonte, a lu panin a mei dongin ni khat thu-in a vatmai hi.\nUpapa leh a zahtakhuai mipa pen a lutang hi a, zuauthu a hilh kamsangpa pen a mei ahi hi.\nBang hang hiam cih leh hih minam a makaihte in lam khialsak a, amau makaih mite in siatna ngah uh hi.\nTua ahih ciangin amau tangvalte tungah Topa lungdamlo a, pa neilote leh a meigong numeite uh tungah hehpihna neilo hi. Bang hang hiam cih leh mi khempeuh pen Pasian thu a khual omloin siatna a bawl vive hi a, kam khempeuh in haina thu a gen uh hi. Hih thute khempeuh hangin ama hehna damzo nailo a, ama khut kizanlai hi.\nBang hang hiam cih leh gitlohna mei bangin kuang a, lingkungte leh lingte kangtum sak hi. Gamlak lopa phate kuangsak a, meikhu lomtangin van lamah kizialto uh hi.\nVanglian Topa} hehna hangin meikuang bangin gamsung kang a, mite pen mei-a kicih sing tawh kibang uh hi. Kuamah in a sanggampa nangawn zah tuanlo hi.\nAmaute in a taklama omte ne uh a, ahih hangin a gil uh kiallai veve hi. A veilama omte ne uh a, ahih hangin kham nailo uh hi. Mite in amau vengte sa ne ciat uh hi.\nManasseh in Efraim, Efraim in Manasseh ne-in, tuate gel in Judah langpang khawm uh hi. Hih thute khempeuh hangin ama hehna damzo nailo a, ama khut kizanlai hi.


url: =Ka Nu hong hopihna Zokam hi ~ Hau Za Cin :: ZOMI DAILY\nKa Nu hong hopihna Zokam hi ~ Hau Za Cin\nposted on 13 December 2015 at 10:25 am Lomkholna: Article, Hauzacin\nMihing peuhmah a pianpan a khantoh hun sung khempeuh a nu in a anglum ah tawi in, ama awsuah tawh hopih ciauciau a, a tano in tua mah za masa leh zamun masa pen ahih manin tua tawh hong khangkhia masa hi. Tua pen nu hopihna, nu aw khum, nu aw nem, mother tongue a cih uh ahi hi. Kei, ka nu aw nem Zokam ahi hi.\nZokam tawh ka kipan a, Zokam tawh ka khangkhia a, Zokam tawh lawm leh gual ka khawl a, Zokam mah tawh thu leh la sut leng nuam kasa hi. Tua in ka lungsim hong zo baih pen a, tua in ka lungsim tawng hong deng pen hi. Lia leh Taang kingaihna la bang Zokam tawh kiphuakte nuam kasa a, Pasian ngaih la zong Zokam tawh kiphuakte kei-a diak kasa hi. Nu leh Pa tawh kihona zong Zokam nuam kasa a, thului leh laibu sim ciang zong Zokam mah tel nop pen kasa hi. Khangluite thu leh la suut ciangin zong Zola tawh a kiphuak la tuamtuamte bang bun kasa a, hong zen ngaingai liang in ka thei hi. Mibanga lawmngaih khawng nei thei dinga ka om ciang zawllai khawng ka at hong kul a, zawllai ka at ciangin zong Zokam mah zang leng ka lungsim tawngnung pen ka gensiamzaw in ka thei a, ka gen khit zawh loh hangin ka pulakzo pen hiin ka thei hi. Zawllai ngah khak sunsun ciang zong Zolai tawh ki-at zawllaite pen khum ngaungau a, lungsim hong vut in nak vang liansak hanhan a; hong zo deuh, lungsim tawng hong holh deuh hi. A kigelhna laidal i tawi bek zong i khut ling daldalsak pah hi. ‘Nang kong it pen na hi a…’ cih laigual bang akihel ciang i cimul tho zangzang a, kilungdam lua, ki angtang lua, ‘hi lua, hilua, lungdam si’ng’ ciin ilungsim tuisuak ziahziah hi. ‘Hih leitungah nang bek ka it pen, ka ngaihpen, nang simloh kuamah ka it omlo, zong ka it thei nawnkei ding hi,’ a cih ciang bangin leitung pen paalpi pak sang etlawmzaw in kimuta hi. Tua zah a lungsim hong zo laimal leh awkhum pen Zokam pan hong luangkhia itna ngaihna thu ahi hi.\nMinam dang lak ah bual in lawm leh gual thak ka tuah ciangin zong Zokam zangte zaha lungsim hong bunzo omlo hi. ‘I love you. I love you so much’ hong kicih ciangin zong a gennop a thuk mahmah hangin, ‘hong it ing, hong ngai ing’ cih sangin dauzaw kasa hi. A deihna leh a gente lungsim a tawng nungpen hi kha ding hi, a lungsim ah a ip zawh nawnloh leh a ngaihsutna taktak hikha ding hi. Kei lungsim ah vaitham sawt thei tuanlo hi. ‘Ka va han duhtak che em’ hong kicih hangin lungsim ah thaam zolo a, ‘ka lungdumtu ber ini asin’ hong kicih ni in zong kilungkim zolo hi. Lungsim tawng ah a zak nuam mahmah kammal om a, tua pen Zokam tawh hong kigen siausiau ciang ahi hi.\nBang hanga hizah taka Zokam in ka lungsim hong zodiak hiding hiam cih ka ngaihsut ciangin ka pian pan kipan ka nu in Zokam tawh hong hopih a, ka ihmut sung nangawn in hong hopih in, ka vak kal, ka pusuah kal in zong Zokam tawh ‘ka boihno koi ah a om tam aw, kua tawh a kikhawl tam aw’ ci-a hong kankan man ahi tam khawng peuh ka ci hi. Ahih kei leh ka suah pan kipan tuni ciang dong kei hong bawlpa Pa Pasian kiangah lungdam a koh ni, lungkham a koh ni, kei thupha hong piak ni, cihte in vantunga om Pa Pasian pen Zokam bek mah tawh a hopih den man ahi tam aw ka ci hi. Pau ka kisin ciil in Zokam hong sinsak masa hi dinga, ka khut benga lasak ka kisin ciil in zong Zokam tawh la hong sasak hi ding hi. Kei leh ka sen tunnu kikal bek hilo, kei leh amah leh ka pianna pa leh Pa Pasian kikal thu leh la khempeuh zong Zokam tawh na van, Zokam tawh na sai khin thei ahih manin kei adingin Zokam khum diak hi ding hi. Pasian phat a lungdama a laam diaidiai ciangin zong a lasak nopsak pawl pen Zokam tawh kiphuak late hi a, pau tuam leh kam tuam hi masa lo hi. Pasian itna tangko a Pulpit tung pan Kalvari itna thu leh sisan manpha thute a tangko ni in zong Zokam mah tawh na gen khia den hi. Nop ni dah ni a om khak ciangin zong Zokam tawh zin leh leng na do in, Zokam aw nem tak tawh na kha khia kik a, itna phawkna thute zong Zokam tawh na mop den hi.\nKei leltak zong laipai thei a gual khat gual nih ka kuih pan kipan tuni dongin pau tuamtuam tawh zawlthu, tangthu, thu leh la ka theih ka siam bangbang ciamteh a ka gelh zel hangin a dang pau namte sangin Zokam in ka lungsim hong nosuak sak pen hi. Zokam mah tawh paunak leh thuciin bun zaw a, Zokam mah tawh gelh leng siang sinsen in kitel zaw hi. Ahi zongin Kawlpi ka zin ciangin ka Zokam siamna ka behlap nop tha hong suak hi. Kawlpi ka tun ma, Zangkong ka tun tak ciangin ka minam pih Zomi omte Zokam pen a kammal kicingzaw, thugen ciang thu bun zaw, la suut ciang la bunzaw cih ka mu pah hi. Tua manin kei a pen kicing nai hetlo hi cih ka tel pah hi. Zokam ka siamnopna hong kibehlap a, kammal zat dan ka siambeh nuam hi.\nKawlpi ka tun tak ciangin Zomi sungah a deu hetlo Sia Rev. Job Thawngno hong vaidawn hong holimpihna kammalte, hong pahtawi hong lungkimsakna kammalte, hong hansuah hong vaikhakna kammalte ka zak ciangin ‘ka kisin ding tam si e’ cih bekbek ka lungsim ah hong dim hi. Aman, “Cin leh Cing pen a kilamdanna ‘g’ (‘zi’) bek hi a, tua a kilamdanna ‘g’ pen – Cinpu adingin Cingpi pen a ‘zi’ (‘g’) ahih manin amau pen Topa gawm ahi hi,” cih bangin Zokam zang siam hi. “‘Hau Za Cin’ cih leh ‘Haiciin’ cih limlim zong kinai mahmah ahih manin a kinai sem dinga Topa gelsa hi ding hi,” cih bangin zong Zokam zang siam tazen hi. Tua ni panin Zokam ka siamnopna hong kibehlap kaan lai hi.\nNu ei, ikimuh theih angtang si’ing, nuam peuhmah si ing, hampha kisa lua ing, lungdam lua peuhmah si ing… cih bang kammalte ka zakna pan Zokam ka siamnop semsemna hong khang hanhan hi. ‘Dam maw’ cih geugau sangin ‘Hong dam maw, cidam in hong tung thei maw?’ cih kammalte khawng na khum ngaungau zaw a, ‘dam mah’ cih suk pah gaga sangin ‘Note thungetsakna leh Pasian hehpihna tawh hong dam mah ung ei,’ cih khawng na khumzawlai hi. ‘Ankuang thungetna nei ni’ cih sangin ‘ankuang tungah lungdam ko ni’ cih khawng na kilawmzaw a, ‘thungetkhopna hun zang ni’ cih sang ‘vekpi ki-apna hun hisak ni’ cih kilawmzaw hi.\nTua bang kammal nem leh kilawm, a gennop kicing mahmah zawlai Zokam te ka zak ciang Zokam ka siamloh lam ka phawk a, ka siamnopna hong khang hi. Zokam pen pau thei ing, ka gennop zong gen thei le ling, ka gente zong mi in theisiam lel inteh, ahi zongin ‘siam’ dingin ka kisin takpi mah kisam lai cih ka phawk hi. Zomi hi’ing a Zokam ka theih hoih a, ka siam hoihzaw lai hi. Ka nu hong hopihna aw khum (ka bilkha ah) ka zak den theihna dingin Zokam ka siam takpi mah a hoihpen ahi hi.\nPrevious: Mom Lai Lungzuan – 8\nNext: Tulaai Leitung Thuthang tuamtuam updates December 12, 2015\nKhangthak Siamsin ~ ST Mangno\nDonald Trump leh Kim Jong Un koi ah kimu khawmding?


url: =Breaking News: Zangkong Khuasung ah Zomi nam it mahmah khat - Zomi Community Network - Your Network\nPosted by Taang Sianpu on February 15, 2012 at 7:04am\nZomi Breaking News:\nA. Zangkong khuapi aizang Sule pagoda gei a singkung nuai, Zozum daai pam ah Zomi tangvalno khat a guaktang in lampi gei ah kamtuam pau tawh pau phatphat in om cih thu:-\nB. Hih thu pen bang hang in Zomi lawmlawm Zangkong khuapi sung ah guaktang in kamtuam pau tawh zumna ding mel theilo in, lu leh taw theilo in om cih thu akizak phet in a thu leh la kician tak in a kan khia ding in Zozum HQ pan in papi pawl khat kiseh hi.\nC. A thu leh la khempeuh a kankhiat khit tak uh teh muh khiat thu in ahih leh tua Zomi Tangval pa min pen, "Tg. Zomi It Pen" hi cih thei khia uh hi. A thuk zaw in a kan beh uh ciang in tua Tg. Zomi It Pen in Zomi khempeuh leh ah amah a it pen ding in akiciam ngam sinsen khat zong hih tuak lai a, a nuntakna natawm a pia ngam khat ahih lam mukhia uh hi.\nD. Zomi tua zah in a it khat in khuasung mipi muhna mun ah guaktang in, theihloh kampau tawh bang hangin pau hiam cih mipi lam pan in lamdang kisa mahmah ahih man in a thu nakpi in a kan cian beh uh ciang in a nuai a teng hong mukhia uh hi.\n"Tg. Zomi It Pen" in khuasung singkung nuai ah a guaktang in a omna pen Zomi a it luat man hi ci uh hi. Bang hang hiam cih leh:-\n1. Zomi it lua ahih man in Zomi te bawlsa, lamsa, neihsa inn sung bek ah om nuam a, Zomi-te inn lamsa pen Zangong khuasung ah a zonzon hang in mu paklo ahih man in, Zomi itna hang mah tawh amah bel tuam om in lampi tung ah a om hih tuak hi.\n2. Kamtuam pau in bang hang in pau hiam cih a ki kan tak ciang in, amah peu a pau-awk khat ahih man in ama pau pen a zate in kamtuam pau asa kha uh hih tuak hi. A tatak in eipau a paupau mah ci uh hi.\n3. Pau theilo ahih man in a thu leh la a kidot tak ciang in lai tawh gelh thei bek hi. A lamdang khat ah lai tawh a gelh ciang in Zolai tawh zong gelhlo in, Kawllai vive tawh gelh sese dan hih tuak hi. Zomi leh Zogam it mahmah khat in bang hang in Kawllai bek zang hiam cih lamdang kisa ahih man in a kan cian uh ciang in, tua Tg. Zomi It Pen i genna ah, Zolai icih hong ki patkhiatna pen Mikangte kiang pan hi. Zomi si leh sa zong kihel beek lo, Zomi te bawl hilo, Kawlgam natawm ahilo, tuipi gal khat pek pan in hong puak uh lai hi a, Zomi-te lai hilo hi. Mikangte lai, Mikangte hong bawl sak ahih man in, Zomi leh Zogam a it luat man in Zomi te bawlsa lai ci in Pau Cin Hau lai lah theilo ahih man in, a theilo veve ci-in, gamla pek pan namdang, gamdang mikangte a i zat sak sese sang in i omna gam sung a om i theih veve Kawllai, Kawlkam tawh a zang hi zaw hi cih mukhia uh hi.\n4. Zomi leh Zogam a it mahmah khat, a nuntakna natawm a pia ngam zawzen khat guaktang in om lawmlawm hiam cih aki dot leuleu ciang in, a muh khiat thu ah, Zomi te puankhuisa bek deih a, Zomi it lua ahih man in Zogam pan a kibawl puan leh pheituam bek teng nuam dan hih tuak hi. Zomi te ngiat in leilak pan a tuh sa nikten leh puansilh Zogam pan a vaikhak hong tung thei mahmah lo ahih man in, Zomi leh Zogam itna tak tawh mi namdang, gam dangte puan khui sa, minam dangte puan zuaksa leilo, zanglo in a guaktang in a om zaw na hih tuak hi. Zogam pan aki tuh ngiat pat puan, tual puante a vaikhak zawh ni tampi hi ta in, tung thei paklo ahih man in Zogam leh Zomi itna tak tawh, a guaktang in a om ahih lam kimu khia hi.\n5. Anne lo, tui dawnlo in tha leh ngal neilo in a om hehpih huai kisa in aki dot leuleu tak ciang in, Zomi it lua ahih man in Zogam pan aki tuh ngiat antang bek duh, nenuam ci a, Zogam tuikhuk pan aki khaih khia tui bek mah dawn nuam ahih manin a vaikhakte hong tunma teng an ngawl, tui ngawl in a om nahih tuak hi. Ama omna lampi gei ah ansai tampi mah om hi tase leh Zosai lian mu pak lo ahih man in nam dangte' sai, namdangte an, Kawlte' khawhsa leh zuaksa a ne nuamlo nahi gige hi. Tua pen Zomi leh Zogam a it luat man cih kimu khia hi.\nA tung a thupiang teng pen mun muanhuai mahmah na khat pan akiza thute hopsawnna ahi hi. "Tg. Zomi It Pen" mahbang in Zomi leh Zogam i it theih ciat nading in Zomi Nam Ni muak nuam ciat ni cih, lai khaksawnte' deihna hong pulak sawn ahi hi.\nComment by Taang Sianpu on February 15, 2012 at 7:06am\nA min dang neilo hiam, tua bang min a om thei ding mah hiam akicih ciang aki kanna ah "Peter" cih khat kihel hih tuak. Tua pen a pawlpi? pan a kipia min dan hih tuak in ahi zong in Zolai, Zongeina sung ah Zomin limlim Peter cih bang om ngeikei, i minphuakte' hong phuahsak mang lo in, behlap cih bang om ngeikei, Mangmin khong tawh a min a behlap teng pen Zomi it lo teng, Zo ngeina, Zo min phuahzia a palsat teng hi cilai dan hih tuak sawnsawn...\nTua ban ah biakna sia pawl khat in kikhop a man uh ciangin va pai phei in, hehpih huai sa ahih man un nek leh dawn, silh leh ten leina ding $um (pocket money) a piak leh a sum en in, "hih sum (money, cash) tung ah Zomi-te man/ lim tuanglo a, Zogam lim zong suaklo hi, Kawlte min, Kawllai leh Manglai ahi, mi namdangte a peuh, Kawl te' milim lim peuh ei tawh bang kisai hiam. Zomi te lim leh Zogam lim a ki suaksak lo Kawlte' milim biakna lim peuh tuang in, namdangte lai tawh aki gelh bialbualte khong tawh buailo hi ingh. Hih bang mi namdangte lim leh mel tuanna sum (dangka) limlim a zonzongte Zomi it tatak lo hi cih san in a sum kipiate zong sang nuamlo in nolh kik ci lai hi...\nAhih hang hih News sung a bel, amah kipia in, aman deih lo hih nong lai ai ve. Sang nuamlo zek lai. $um tung ah Kawlte' lim peuh, Buddhist te biakinn peuh kisuanna sum tawh kei buai keng ci ngiat dan hih tuak e...\nA ID (matpongtin) a nung lam a et leh Kawllai in "Chin" kicih sak ahih man in, "Kei Zomi kim lai, Chin hong suaksak ci in" a matpongten zong balkek in, lampi gei a...


url: =Lungsim puakzia :: ZOMI DAILY\nposted on 27 December 2014 at 1:02 pm Lomkholna: Article, PeterSuumpi\nNaupangno khat hong kimawl in lam-et loh laitak in sabuai nawkkha in hong kap hi. Tua pen anu in amuh ciangin tua sabuai akhut tawh satin naupang pa kiang ah “tawp oo bawi … tawp pak oo … tangval ih cih tua bangmah ci in sabuai sat in” nong khem hi.\nHibang dan lian khat mah. Ahihang hilai aa nupi nu in tua naupangno sam in tua sabuai khat vei kimkot sak kik hi. Tua khit ciang naupang pa kiang ah “sabuia pen na nawkkhak na thu nam 3 om hi. Khatna pen nang nawh tai lua na hihciang aa sabuai awn manlo nai ve. Nihna ah nang na lampi hoihtak enlo hiteh. Thumna ah na tai laitak nang thu dang ngaihsun na hihciang aa hi. Den aa sabuai na nawk khak na ahang koi pen pen ei? ci in dong hi.\nSabuai pen aom hithiat hi. Sabuai in mihing te hong nawkkha hilo in mihing te in sabuai anawk kha hizaw hi. Mihing te khialzaw hi. Sabuai khiallo hi. Amasa nupi nu in sabuai akhut tawh satin sabuai khialhna hi ci in atapa akhial tangsaklo hi. Hibang aa akimakaih mi te hong gol uhciangin haksatna khatpeuh atuah uhciang in phu nuamlo in pelh thei hi. Paulap khat peuhpeuh tawh suahtak nading lampi zong thei uh hi. Ama mawhpuak midang te tung suanthei ding hi. Midang te mawh sak thei hi.\nNupi nihna nu ii makaihna tawh akhang kia naupang pen ama singlamteh amah mah in hangsan takin pua in midang te mawhsak sak se lo hi. Hibang mi te buaina khat peuh aom ciang in ama kicin lohna/ kisapna ki en masa hi.\nThu pawlkhat te ah kua khial, kua man cih akhentat hak thupawl khat om hi. Ataktak in mikhempeuh khialhna tawh akipelh kua mah omlo hi. Tawm akhial le tam akhial cihbek kilam dang hi. Azenzen in mikim in ama nasep vaipuak zo takpi hileh, ama ii kisapna te kisit tel thei khin gai hileh akisiangsak zolo thu bang mah omlo ding hi.\nKipawlna khat le khat kikal ah hita leh, mi khat le khat kikal ah kita leh midang te in ih kisapna hong kawk uh ciang dawn kik ding nial kik ding ngaihsun masa lo in ei le ei kisittel masak huai phot hi. Na khialhna aom kei zenzen lehzong ka khialh khak ding hong kidawm kholsak hi in ci in thukhual takin san theih ding kisam hi.\nLungsim puakzia in na khempeuh kikhelsak hi. Akibang thukhat tung ah akibanglo lungsim puakzia te hangin athukhupna kilamdang ding hi. Tua ahiman in thukhat peuh na zawhsiang nop leh amasa pen in lungsim puakzia puah phat ding kisam masa pen hi.\n(Our attitude towards life determines life’s attitude towards us. – …..)\nPrevious: A lamdang thu pawlkhat\nNext: Tulaai Leitung Thuthang Tuamtuam Updates Dec 27, 2014


url: =Vondeih Kep Ding – 17 (Pau Khan Kap) :: ZOMI DAILY\nposted on 4 December 2014 at 2:24 pm Lomkholna: Article, Paukhankap\nVondeih Kep Ding – 17\nDaily gelh in lupna tung ah ka om a, ciapteh huai thu teng kagelh khit ciangin a beisa ka paina, ka nasep te ka sim kik kik leh kong gen ding a ka ciapteh thu khat mu kik ing. Na pa zong nidang bang nawn lo-in ka khuak a hat nawn lo deuhdeuh tawh kibang sa ing. Tu’n zong gen hamtang ning ci-a, ka ciapteh sa sitset hina pi-in ka daily a-en kik lo hileng a mangngilh cip ding hita zen lawmlawm ing.\nTu kum, kum kipat lam in pawlpi keem ka siapa uh Sia Paupi leh pawlpi mi ( 4 ) khawng tawh ko kiang panin tai (140 ) khawng aki gamlak na Cleveland acih khuapi neu khat ah mikang pawlpi khat in Seminar bawl in tua ah thuhilh dingin Sia Dokham ( Dr. Chin Do Kham D.D, D.Min;\nPh.D) cial ahih manin thu ngai dingin ka vapai uh hi.\nSeminar kah vekpi pen mi (100 ) kiim khawng pha ding hi. Sia Dokham in thuhilh na leh teci pan na nei kawm in a nungta Pasian thu hong gen hi. Apiang thak ciangin midangte in sang zolo in a nawl khin na, sumtang peekkhat zong nei lo-in Lai Siangtho Sang ah kah dingin a pai na khawng hong gen ciangin ka khuasik mul hong tho nainai hi. Pasian a teel zawk na hangin pianna pa ta hial in telkhial in innpan in a hawl khaitna thu hong gen ciangin na pa’n ka khitui ka kham zo mahmah kei hi. Tua bek hilo in Yangon ah a sang kah lai khawng, Korea ah aom lai khawng zong hong gen in Pasian a itna leh amuan na, Pasian amuan na hangin a gim thuak nate leh a haksatna te khawng hong gen, hong gen ciangin kuamah in en to zo nawn lo-in mikhem peuh khitui nul in lukun gai uh hi. Ka lungsim ah, ‘Sia Dokham in hih zah in Pasian a it hi zen maw,’ ka ci-a, Pasian ka itna hong khang semsem hi.\nTawngno aw, ei lam ah Sia Dokham hong zin ciang ih khua pen khua neu khat ahih manin thugen in a tuam in hong pai zolo kha ding hi. Ahi zongin Kawlpi ah hun zang hamtang ding ahih manin koi pawlpi ah bang ni, bang hun in hunzang ding cih kan in, setbeng ahih kei leh motor cycle tawh thungai dingin na nau Dimno tawh na pai hamtang un maw.\nSia Dokham in a pianthak na thu, na dang khempeuh sangin Pasian a teel zawk na thu, Pasian leh ama gam adingin a gim thuakna thu te mikim simtheih dingin laibu khat in hong bawl lehpaukhankap hoih ding hiven! Tua hi leh ei pata teng in zong sim thei in, Pasian tawh hong kinai sak tuam lai mah ding hiven.\nSia Dokham tawh kimuh na khat ka neih leh zong hih thu na gen ning. Na nu thugen te limtak in na mang in la, na nau hoih tak na don in maw. Zanhal ni nisa lua in tuivot limdawn lua ka hih manin kanap tawm atui sim loh adang bangmah ka natna om kei. Tua zong a hoih kik ding hita!\nPrevious: Thukham & Zeisu (Alim leh ataktak)\nNext: ZIUSA Genvai ah mithak sanna January, 2015 kha in ki nei kik ding


url: =Thitui In Cidamna ~ Thu Tatuam (Siyin News)\nThitui In Cidamna\nTuesday, June 26, 2018 Cidamna 3 comments\nIh nui hang ahi zong akaa hang ahizong ih mit sung pan hong luang apiat le athaudat taw kihel cidamna tu ahoi ngawlte thitui taw pusuak ahikom cidamna hi.\nThitui luan ciang thuak sung pan Endorphins kici (Natural Pain Killer) hormone te pusuak ahikom ih thuak natna apiang sak theite akisuuk keak suak ci hi.\nApusuak Endorphins te hangin mittang sung thiang zaw ahikom mit khuamuna thiang sak hi.\nThitui luan hangin thinsungah puak angit kenkonteng bo ahikom lungtang atu hoizaw hi.\nTua ahikom thinsung puak theampo tha neiza taw ih kaa ciang ahi zong ih nui ciang ahi zong aluangkhia thituite sia nasia tatak akisuuuk ahikom hoi zaw ci hi.\nRef : steptohealth.com Irrawaddy\nUnknown July 5, 2018 at 7:36 PM\nIBU NUR INTAN August 3, 2018 at 5:45 AM


url: =ZCD le DASSK tawh ki sailo, 2014 Census 4xx le 914 ah Zomi ading na Sakol tuansawm banghiam\n………………..Amah in akhate tawh nang hong tuam dinga, ama khate nuai ah bukna ding na mu ding hi, ama thumanna in nang hong dal in hong hu ding hi………………………………. LATE 91:4\nTulaitak pen 2014 Kawlgam Census tawh kisai in eimi sungah ei minam min tawh kisai ki buaipih mahmah hi. Bang hangin hun hoih hun thak 2014 Myanmar Census ah Code 914 Zomi (၉၁၄ ဇိုမီး) kici ding ihiam cih thu tawh kisai in pawl khat tung pan Zomi le 914 gensiatnate dawn kikna le Pawite a pimuh Chin ut luate tungah sanggam thu hilhna cih bangin muhna honkhat gen ding hihang.\nZomi sung pan Chin kicih Sawmte\nKawlte paunak ah “Na sakol tuan a nu hiam apa hiam thei in” (ကိုယ္စီးတဲ့ျမင္းအထီးမွန္္းအမမွန္းသိပါ)ci uhi. Zomi ihih na genkhiat ding a thupitna theilo zong ki om thei khamah ding hi, tua dante va genpih leng thei pah ding uhi. Zomite om na tengah pai in evangelish nasep mission nasep dan in va gen koikoi leng thei pah kisang thei pah hi. Aihang in Kawlte paunak khat leuleu ah “A ihmu ki neihte phot hak hi”(အိပ္ခ်င္ေယာင္ေဆာင္သူႏိုး၇ခက္သည္) acih dan in pawl khatte pen Zomi ki ci nuam lo in Chin mah kicih sawm teitei uhi. Tua bek tham lo in a minam pihte a taisan sawm uh amai zum selna uh in paulap tuamtuam zongin Zomi min tungah mawhna hong zong uhi, a paulapte uh en leng a picing lohna uh kimu hi, pawl khat pen a kum uh enleng naupang lai vive hi’n pilna lah kicing nai lo vive hi, paunak ah “Tui dimlo bel ki loklok hi’ (မျပည့္တ့ဲအိုးေဘာင္ဘင္ခတ္တယ္)kici hi. Khangno lai in mimuhna ah khialta le hang ei utna ei upna bek ki thupi sak in, a thu man kisa kha in kipau, ki gamta in kisem hi, tua pen mite in ki mawhsak khin lo, ki theih siam in “Aki zangdawn muan laitak ‘ki cise hi, tuadan hun khangual kibang lawmtate kithuah khawm in khialhna bawl om leh zong ki maisak in “A kihai thutuah laitak uhi e” kici hi. Aihang in tulaitak 2014 Census ah minam ading a kisap mahmah laitak in a ki zang theilo bek hilo in, minam sung ah minam bup mailam hun ding hong nawngkai sak nuam aki thawite pen minam ading in ‘mival mi nawngkai’ ( ဆန္ကုန္ေျမေလး) cih ding honkhat hong om hi. Tua bek hilo in, Zomi himah hang, Zomi mah ka it pen hi, aihang in, Chin kici kei kha leng minuai tung kha ni, nam neu suak kha ni, utta kei leng Chin mah kici ni cih Self-confidence neih loh ei le ei ki muan lohna neite (ကိုယ့္ကိုကိုယ္ယုံၾကည္မႈေပ်ာက္ဆုံးသူမ်ား) a nei honkhat in zong amau lungneu thanem le minam vai hong kop kha om uhi. Eimi sung min kisap dan pen nuntakna nei mihing ahih leh Zomi kici adang gam le lei ganhing aki pan singkung lopa nek theih dawn theih nikten puan silh akipan ei vanzatte ei min tap sak in Zogam, Zolo, Zotung, Zo inn, Zothau, Zozu, Zo ak, Zo vok, An Zoteh, Zo an, Zo dial, Zo puan, Zo nik cihbang in min ki vawh koikoi hi. A taktak in mihing tawh kisai pen Zomi lo ngal Zo cih lian bek a minam tuam in om lo in zo lak ah atengte Zo ana kici bek hi, ee aww te zong ki ci zaw hi, Zo cih bek pen minam min hi lo hi. Mihing tawh kisai pen Zomi cih loh buang a ki sang thei tek pen zo su le zo zang bek om phial ding hi. Ei bek original Zomi hihang Zo MI ci’n Chin ah tai ni aci A theih tam in a tel tawm mimawl (အတတ္ၾကူးအရူးျဖစ္)pawl khat om uhi. Tua lo bel phattuamna om nak leh aman lang mahmah den a nungsang a khuatsiam honk hat om in, tuate pen tam pau lo in dai dide tak in Chin a lut sawm uh pil vang tak in tuitang lo thuk bangin tam pau lo in om zong om hi. Bo Than Shwe hun bei khit 2010 Thein Sein democracy hong kahteh gamvai ki sem thei, ki gentheita in cikmah in theih ngei loh gamvai nasem (ခါေတာ္မွီႏိုင္ငံေ၇းသမား)honkhat hong piang in Census hong om teh ZCD party gensiat le CNF te khateh kia (အခြင့္အေ၇း)duh in Zomi taisan ding Chin lutding ci in Code 914 pen Rohanger (Bengali)ta ding hi ci in mipi khem uhi. A taktak in tuabang mite in Bengali te min Rohanger in asap uh pen mi zuau phuah propaganda khat a huh lam khak na ahih lam thei lo uhi. Gamvai uk khangthakte ZCD in zong thapia nuam ahimanin pan mun lian pia in, party sung thanem nate ah thahat nading le ki khelna ding in pan mun a piak hangin ut lo in, ZCD gen siat le Chin party te khateh kia pangin phat tuamna ngak in (အေပါစားအေခ်ာင္သမားနိုင္ငံေ၇းသမား)om uhi. ZNC party gen siat pen a beisa kum 20 val sungah CNF te leitung kim vel in azin nate uh ah anasep khat uh ahi hi. ZCD te pen DASSKyi tawh kipawl hi’n 2015 kitel teh NLD in lel ding in, a zawh leh zong party khat bek in nidang dan in mun khempeuh phial ah zo nawn lo ding hi. 2014 Census ah Zomi I cih hang DASSKyi le NLD party in 2015 ah zo nawn kei leh Zomi min piang zolo ding hi aci 2015 gamvai thu le 2014Census khit Zomi mailam thu ding tello pi thu ki theisak mi mawl (ႏိုင္ငံေ၇းသူငယ္နာမစင္ ေသာငတုန္း)zong om hi.\nZCD Party le Census 2014\nZomi National Congress kipat tungin party policy tangkona ah Minam min Chin cih pen sila min hi’n minam min taktak Zomi kici ding cih thu khat kihel hi. Tua pen Chin pan tai khiatna hi lo, minam neu lungsim hilo in ei inn taktak minam min taktak ah ciah kikna, thuman tungah dingna (အမွန္တ၇ားဘက္မွ၇ပ္တည္ျခင္း) ahi hi. Kum 20 val galkap kumpi khut nuai ah mipi tawh gen theihna haksatna thuak khawm in Zogam le minam ading bek ahi lo Kawlgam bup mipi suahtakna ding ki pia khia in nasem hi. Mihau teng mipil pen teng sung pan hilo hi, dawi havang kawm ah haksatna gentheihna lak ah nungta ahimanin picing lo mah ding hi. Tuni dong gam le minam ading bek ngaihsun in nasem in hun bei lai ahimanin party sung ah mimal kim pilna le nop tuam na ding sem zo nai lo hi. Galkap kumpi hun bei ciangin gam ading nasemte kipiak khiatna agah khat ahi Census hong om teh abeisa in khialhna ahi 135 minam vai hong kipuahna in Code 914 hong piang ahi hi. 1962 a kipan Kawl uitalte Pupi Bo Ni Win in zawh thawh thu tawh zuau ana phuah minam 135 cihte Zomi min thei gegu napi ana paihte, tangthu ah omlo, aki zong thei lo Chin cih min hong piak cih bek hi lo, Zo, Sihzang, Saizang, Teizang, Khuano aki pan tenna khua le kampau awkaih zui in Zomi sung hong khen kham hi. Ka beh min uh Guite zong minam khat hong suak sak bek tham lo in ei minam gal Meitei zong Chin a suak sak hi. Tua thu kawmkal ah 2014 Census hong om teh Code 914 hong kikoih ciangin kum tampi gamvai nasem khin ZNC in Zomi tading a hoihna mupah hi. Party policy tawh a kituak hangin party ading hilo hi. 2015 kitelna ah mipi in na deih party uh vote na pia un, aihang in 2014 Census teh Code 914 ah Zomi ki ciding cih awareness sem in campaign hong lut uh ahi hi. Census ah 914 Zomi kici ding cih Kawlgam sungah awareness sem campaign lut pen ZCD le party member bek hilo in, a tam zaw Zomi ading in tutung adiang pen ZCD member ahi lo minam it mi manpha a tam zaw (မ်ဳိးခ်စ္အမ်ဳိးသားေ၇းလႈပ္၇ွားမႈ) kihel in up mawh loh teng hong diang khia uhi.\nDaw ASSKyi NLD le Census 2014 Zomi Mailam Thu\nDaw Aung San Su Kyi makaih NLD akipan Kawlgam democracy movement ah kihel khempeuh in ZNC le Zomi hong thei bek hilo tang thu ah hong ki mang ngilh ngei lo ding hi. DASSK a tamzaw akimat sung le a om hunte ah zong Kawl galkap kumpi satan kawlngian hangin democratic te lampi bei phial in a ki om na pan 7 vei val Zomite ZNC idea in lampi zong khia in mipi ading aki phu khia den hi. Aihang in political alliance hihna hangin DASSKyi tawh Zomi hihna Census 2014 kisai lo hi. Tua ban ah 2015 Kitelna ah partyte zawh le lelh tawh zong kisai lo hi. Kawlgam sungah Census ki sep sungin a om Zomi mimal kim khut le kam bek in minam mailam thu khensatna pia thei bek ding hi. Tua thu atel Chin partyte le Chin State USDP in 2015 kitelna ah a lelh ding uh patau khol lua uh ahimanin 914 le Ruhanger suahna gam mi pan hamphatna kiamna kici zuau thu hong phuak tawm uhi.\n1962-2014 Code Number 914 le Israelte Suahtaknate\nZomite hamphatna, khantohna le thupha sang ding deih lo haza Pawite in thu phuak tawm in Code 914 pen Bengali te ading hi. Tua mun ah na min na at leh supna pi piang ding hi ci’n a zuau phuak uhi. Zomi sungah pawl khat in tua bekbek gen in, kumpi thu neite genna le laihawmte thei napi, nelh siah in Code 914 zat loh ding a zuau phuak sawn uhi. Bengali cih pen Bangaladesh gamgi pan Kawlgam sung hong lutsimte hi. Kawlgam leitang tungah tangthu, gam neilo uhi. Hong ken uh ahi, ngeina le biakna, lai le kampaute nei bek ding uhi. Kawlgam ah tang tawngin ateng, leitang, gam, ngeina, kampau le lai, minam, biakna anei Zomi te tawh Bengalite kiteh thei ngei lo ding hi. 1962 khit Bo Ni Win galkap kumpi khialhna ahi minam 135 puahna ding in a ki hong lampi 914 hi. A taktak in bel 1974 khit a kitang ko mimal hi, minam 135 apha pen gam 135 ah kikhen kham loh nading in galkap kumpi in khauhtak in uk kul ci’n leitung a khem nopna uh hang hi. 1962-2014 kikal kum 52 sung galkap sila in ki om bek hi lo, minam min zat theih lohna hun bei in suahtakna hun thak hong tungta hi. BC 586 in Babylon ah sal in akila Israel te saltan zawh kum 50 khit ciangin Percia kumpi Cyrus in Babylon a zawh teh Israelte sal pan suah takna pia in Jerusalem ah a ciah sak phawk huai hi. Pasian in a Pu Abraham apiak Canon gam ciah kik nuam lo le Israel minam a ut lo Persia gam minam a ut Jews zong na om lua uhi. Tua bang mite tuhun in kua mah in kikan zolo le kikan nuam nawn lo hi. Minam dangte lak ah mang thang uhi, pawl khatte Persia te in zong na deih lo in, Afaganistan lam tungin tuni dong mual kawm ken kawm ah om in, gal le sa sisan luang den hi, a sisan uh minam dang tawh kihel ban ah, a minam pianna uh na nial khin uh ahimanin a nam uh thei nawn lo uhi. Babylon le Persia sila pan suakta in a minam pihte uh tawh Canon ah Jerusalem lam kik na ah biakna makai Siampi Ezra le gam uk makai Nehemiah in makaih uhi cih phawk ni. Bo Ni Win pat galkap ukna kipat kum 52 khitteh democracy kumpi kipat hun in Census ah mi pawlkhat hong langpan Code 914 pan in Zomi suahtak ding bangin mi tampi lang panna kawmkal pan Ezra le Jehemiah makaih khopna tawh ni 52 sungin Israel te in Jerusarem kulhpi a ciang zo uhi.Tua mah bangin Egypt gam ah saltan na pan Israelte suahtakna ding Faroh in a phal loh ciangin Egypt teta upa te vantung mite in a thah ding ciangin minam khialh lohna dingin Jews te kong tungah tuuno sisan tat uhi. Egypt pan Canon a ciah uh ciang zong santuipi ngap in kan uhi. 2014 Census ah zong Zomi hihna lakna in tuuno sisan tat tawh akibang 914 ah na at kul hi, san tuipi kan zah in a lau huai lo, Bengali te suak ding ci’n phuah tawm zuau thu tawh hong kilau sak hi. Kum 1500 val sung gam nei lo in, Jews le ui ki ci zah in mite simmawhna pan Pasian piak a minnam min uh Israel hong phawk hong zat kik uh ciangin gam hong nei kik ban ah gal lelh nei lo in gam nuamsa minam pi hong suak kik uhi. Lai Siangtho sung le leitung tangthu ah I sin khak le ei muh Israel te Pasian thupha santé mah bangin leitung bei dong a aki sin ding Zomi tang thu a sawt lo in na khut le na muk tawh na at ding hi.\nZomi le Pawite Kibat Lohna\nThai gam ah ka om lai in Kawlgam mi khempeuh Phama(ဗမာ) ki cihna lak ah ka minam min Phama(ဗမာ)hi lo Zomi kacih uh leh Thaite in Zomi mah hong ci pah uhi. Ei minam min eimah in gen khia leng hong ki zahtak in hong ki ciapteh sak pah hi. Ei mi pen lai ki nei lo in kam tawh thu ki vaikhak minamte hi'n ei tangthu a khang akhang in kam tawh ki ciamteh in ki thei hi. Zomi pian hun asawt dan ding pen leitung piancil in Zomi na om khin ahimanin Khul pan apiang (ဂူေအာင္း ေက်ာက္ေခတ္ လူမ်ဳိး) hihang ci in ki ciamteh hi. Eite pen Pawite dan in bangmah ciapteh na nei lo thei lo in mi cih peuh zui in Chin peuh Salai, Mai peuh a ki cite, pianna kip nei lo minam(အုတ္ၾကားျမက္ေပါက္ လူမ်ဳိး) ki hi lo hi. Beh le phung nei, Pu, Pi, Pa, Nu, Lia, Tang, Ni, Gang, Tu le Ta, Bangkua, Haitawi neite hi hang. Zomi cih pen Pawite dan in Chin min deihna tawh pianna pu le nam dingin Sen kumpi nam Qin (က်င္)Dynastyte peuh Chin suaksakte hi lo hihang. Qin (Chin) kumpi nam taktak hi leng ngeina kip, tangthu, lai, milim biakna, pilna, hauhna nei bek tham lo in Sen gam bek hilo,Kawlgam aki pan leitung ah beh le phung sanggam ding mipil, mihau tam lua mahmah a ki nei ding hi. Ei lam pan Chin aki taisan hilo in, minam min kikem cing hi zaw hi, Zomi a sang nuam lo khempeuh in a minam uh a taisan hi zaw hi. Nidang in Laimi, Zomi kici in, tuhun in Chin akici pen hun khatteh bang hong kici ding uh hiam ki thei zo nai lo hi. Zomi te bel leitung piancil in Zomi hi a, leitung beidong Zomi mah kici ding hi. Tuhun teh CBC asuak ZBC ah Pawite tawh kipawl khop hun lai in zong hong ne tum uhi, a sum nek tum uh selna in TBA te GS hun in zong hong awn nuam lo in, mi na khem kawikawi in vote na lei uh ahiman in TBA gam sung Khuasak pan inntek te gual lel sa in ki ciah hi. CNF te zong Kawl galkap sangin Zomite hong that uh tam zaw hi. Zan mah in zong Tedim district ngah nading pan Haka in sum tawh vote lei, a vek un kipawl in Tedim lamte hong zo thawh bawl den uhi a, Tedimte district ngah ding hong tuh khia ahimanin Zomi te supna lian hi. Kawlgam ah border-trade om na khuapi te sungah district ngah lo Tedim bek suak ding hi. Party sung khat pan member kibat pih MPte lam pan vote pia lo in, opposition te lam pan vote apia Chin State USDP le majority party hi na pi state parliament pan gual lel in akap sa in a ciah Tedim, Tonzang USDP MP te bek leitung ah om ding hi. Refugee sungah zong nidang in Zomite nunung in Pawite bek pai masa den uhi, tua bek tham lo in, Zomi te munte sum tawh Bengalite Kawlte na zuak uhi. Tuni dong Malaysia ah UN thu neihna zang sim in Zomite hong khel bawl lai uhi. Kei tung ah zong a min gen nuam lo pawite numei khat in UN phone tawh hong ho in nanau UN ngah ding Jan 24 hong pai pih in ci hi, Jan 21 akipan Sen kum thak sung Malaysia ah Opera C om in mi kiman ziahziah lak ah lau pipi in UN kapai uh leh zuau na hi mawk hi. Tu ateng zong aki tom gen pak hi bek hi’n minam ki pummuh dahna hilo in kidop theihna ding hi. Pawite in tangthu le bangmah thei lo minam dangte le Zomi khang thakte hong khem na un Zosuante ki pumkhat ding cih One Chin Ideology genpi in nei uhi. Tua thu nidang agen masak hun uh le tuni dong thu piangte en kik leng One Chin cih pen zuau pi ahih lam UTOPIA ahih lam khuak neite in kitel khin tek hi.\nTopa Pasian in a minam Israel te Egypt, Babylon, Percia cihte ah saltanna pan suakta sak in Canon gam a puak kik na thu, leitung ah kum 1500 val bang a ki theh thang gam le leitang, gam le minam min a nei nawn lo mite simmawh ui le Jews aki ci ziaute a hun tun ciang Israel gam, Israel minam ci in Pasian thupha kong a ki honteh leitungmite in a nan zawh loh uh Lai Siangtho le tangthu ah I theih tek mah bangin tuni tuhun in Zomi le Zogam ading Pasian thupha kongpi mihing mitmuh in nang khut le kam tawn in ki hongta ahi hi. Zomi a nial zong hong om mah ding hi, tua dan mah in Babylon le Percia ah saltanna pan suakta in Canon gam ciah ding sang Israel minam nial in a kim apam ah muhpak leitung nopsakna le Babylon, Percia minam hamphatnate deih zaw uh ahimanin Israel a na nial Babilon, Parsia mi ana suak om lua hi. Lai Siangtho sung le tangthu ah tuadan mite thu kisin kha lo hi. Sin ding zong om lo zah dongin, mi na suak lo pah uhi, api muh uh ahi Babylon, Percia mite in zong amau minam sung ah na bei sak ziau uhi, pawl khatte bang na ki deih tuan lo ahiman in om na ding le belh ding minam le gam kician nei lo uh a, Afaganistan gam ah tung in tuni dong mual kawm ken kawm ah tengin gal le sa hau den in sisan luang den hi. Tua ahimanin na lawm na gual sanggam u le nau khat in zong Zomi hong nial khamah ding hi, tua bang mite kho in, thu hilh in, bang mah genpih theih loh zah in zong hong om kha mah ding hi. Lam dang sa in, dah lua, thang pai lua kha mah ding na hi. Tua dan mite in Israel nial in Babilon mi na suak ngei lua uhi cih phawk in ki heh nem siam in. Aihang in mi atam zaw in ၉၁၄ ဇိုမီး(914 Zomi) kici ding uh ahimanin Zomite in Sian Piaksa Pupa gam leitang ah suahtakna man, thu neihna ei ngah ding thupha tuamtuam ngah in tang thu thak hong kipan ta ding hi.\nNote: Zosuan Zomi taktak sungah akiza lo ahi 914 Zomi anial Chin a ut dihdih mi tawm khat ka it ka ngaih teng le ka ki pakna Siamsin sung pan hong piang khia sese ahimanin kei theihnate lai in at in Siamsin min dai loh nading Siamsin group ah hong khak ing. Na nuntakna nang thu hi. Tg Salai Aa Zo Lai Chin Kuki na utut ki ci in. Hun khat lai in ko zong human bek asang, Zomi minam vai buainate deih lo in, ki pumkhat nang ainak leh ei vek in nial theih loh, kibat ahi EK Minam kici zongin phamawh sa lo ci in, kipawlna min zong mikim san theih ding Vaphual Journal hawm khia Hornbill National Org na phuan ngei ung. Ai hangin 914 nusia in 4xx tel in na sakol tuan na theih kei leh ni khat ni ciang na tainate in na min kipatna Salai Mai cihte akipan hong laih sak ding hi. Na kam pau zat dingin zong Haka hiam Falam hiam ah ki sin khol in. Khalkhate in satan kawl ngian nei uh in amau pau kizang dingin lam en zaw ing. Tusung Lai kongat kik aleh 2012 kum kipat lam in, ZNC party register kik ding lai in Election Commission in Zomi cih minam om lo cih hong nial uh ciangin lung himawhna tawh zan khat tha khat thu in Pasian thupha hangin ka pumpi nih suak in khat Maesod ah om in khat Zangkong ah U Khup (Pu Kam Lam Khup)ka zonna thu a tom no khat hong at nuam lai ing.\nZomi sungah itna tawh,


url: =White House pan Covid-19 vai theihhuai pawlkhat (12 June) :: ZOMI DAILY\nposted on 13 June 2020 at 8:52 pm Lomkholna: News, Thomasmung, USA, World\nWhite House pan theihhuai pawlkhat (12 June)\nCovid-19 Update XIX: White House Press Briefing pan atheih huai thu pawlkhat leh tulai tak US sung thu tuamtuam: Second U.S coronavirus wave lut kiummawh, natna ngah 2 million cingta; second stimulus payment $1200 lamet om lai… – (June 12, 2020)\n1) White House Press Secretary Kayleigh McEnany in Press Briefing pan a genkhiatna ah White house coronavirus task force ten zani thu kikhupna leh taangkona nei uh aa, tualai ah task force coordinator Dr. Deborah Birx in US gam ah zatui tawh COVID-19 natna galdo na hangin mi million thum bangin sihna pan suak ta uh aa, lockdown leh gam shutdown hangin mi 50 million bangin COVID-19 natna pan suak ta uh hi cih genkhia hi.\n2) US Treasury Secretary Steve Mnuchin in tu sung teng state tuamtuam ah COVID-19 natna ngah thak (new cases) hong khang ziah ziah hi mah ta leh US economy pen kikhak kik thei lo ding hi ci hi. COVID-19 hangin US economy leh nasep teng tawm vei akikhak sung US kumpi in billion tampi suum uh aa, gammi 40 million bang nasep nei nawnlo uh in unemploment siau uh ci hi.\nCoronavirus relief fund CARES Act pan akipia relief fund hangin US economy zong hong kah to san hi ci hi. Tulai tak US state tuamtuam ah COVID-19 natna ngah thak khang mahmah ahih manin second coronaviurs wave (anih veina tuihawl) hong tung kik ta hi dingin kiummawh hi. Ahi zongin White house leh kumpi thu nei lam pan belh hong tung nailo hi ci uh hi.\n3) COVID-19 natna kilawh gawpna hangin akhak meatpacking (sa sai) company te 95% bang kihong kik khin ta hi cih Press Secretary Kayleigh McEnany in White house coronavirus task force te thu taangkona tungtawn in genkhia hi.\n4) US ah COVID-19 natna ngah mi million nih (2 million) tung to ta aa, second virus wave a cih uh anih veina virus tuihawl pi US ah dam dam in hong tung ta hi ding hi ci in News lam ah aminthang khat ahi Bloomberg ten khahkhia uh aa, natna ngah thak hong tam tek tek ding cih hilh cianna nei uh hi. Abeisa nipi sungin Texas, Florida, California, Georgia, Arizona, North Carolina, South Carolina, Tennessee, Oklahoma cih te ah zong natna ngah thak khang tek tek ci uh hi.\nCOVID-19 hang aa akikhak nasep te akihon kik hang leh tulai tak lungphona (protest) hang hi pen ding hi ki ci hi. Adiak diak in mipi ten social distancing kinei zolo leh maituam kithuah ciat loh man in natna kilawh mang hi dingin kium mawh ahih manin Zomi ten I omna ah kidawp huai mahmah hi. Tulai tak in zong Tulsa om Zomi te lak ah zong natna ngah tampi kibeh lap hi ci uh hi.\n5) Press Secretary Kayleigh McEnany in nung May kha sung 2.5 million nasep (job) akibehlap mah bangin hong tung ding kha te ah zong kibelh lap to to ding hi ci gen khia hi. COVID-19 hangin akikha nasep (businesses) tampi te kihong kik ta aa, nasep tampi kibehlap kik ding kilam en hi ci hi.\n6) US Federal Government ii Agency khat ahi the US Centers for Disease Control and Prevention (CDC) in July 4 kiim in US gam sungah COVID-19 hangin asi mi 13,000 pha thei ding ci in taangko khia aa, summer sung natna ngah thak khang mahmah ding ahih manin kidawp ciat ding taangko khia uh hi. Tua new projection model pen projection leh research company minthang 17 te muhkhiatna pan ataangko khiat uh hi ci hi. CDC in mipi te lak ah social distancing zat ding leh maituam (face covering) bawl hamtang ding genkhia zel uh ahi hi.\n7) COVID-19 natna khat leh khat kilawh (transmission) loh nang dal nading ahoih pen pen in maituam (face mask/covering) thuahna ahi hi ci in mipil researchers ten mukhia uh aa, the department of Atmospheric Sciences at Texas A&M University pan researcher makaipi Renyl Zhang in taangko khia hi.\nUS gam ah natna atam pen na ahi New York ah zong akipat cil in maituam thuah ding policty kibawl leh mi hi zah kilawh lo ding hi ci uh aa, tua maituam thuah ding thu khun CDC in abawl zawh aa kipan natna kilawh tampi kiam tuam hi ci hi. COVID-19 natna kipatna China gam Wuhan ah zong kumpi thu nei te in maituam thuah ding thukhun abawl zawh aa kipan natna kilawh alang bang kiam pah hi kici hi. Tua hi aa, akua mapeuh apua lam pai ciang maituam thuah hamtang ding thupi mahmah ding hi.\n8 ) COVID-19 vaccine bawlkhiat nang ahanciam company te lak pan gualzawhna a ngah pen khat ahi Moderna company in vaccine final phase (trial three) na pen July kha sung kipan ta ding ci aa, mi tampi tung sun in test bawl ding ci uh hi. Tua lai ah mi 30000 bang kihel ding hi ci hi. Coronavirus vaccine hong kibawlkhiat mateng hih COVID-19 natna bei lo dingaa, lungmuan zong om thei nai lo ding ahih manin mi khempeuh in kilunggulh mahmah ahi hi.\n9) President Trump in tulai tak lungphona bawlte nget uh ahi Palik phiat ding (Disbanding police) cih pen piang theilo dingaa, ahih zong in Palik sung puahphatna (Reform police force & criminal Justice system) tampi bawl ding geelna kinei hi ci hi. US Surgeon General Dr. Jerome Adams in lungphona bawlna (protest) hangin US ah COVID-19 natna ngah thak tampi kibehlap ahih manin lungphona bawlte (protesters) kiang ah social distancing zat ding, maituam thuah ding leh Kumpi thu khun zuih ding genkhia hi. “Na deih na te uh leh na hehna te uh thei mah ing. Ahi zongin no hangin COVID-19 natna tampi kilawh ahih manin kumpi thukhun (guidelines) te na zuih kul hamtang ding hi” ci in Surgeon General in genkhia hi.\n10) COVID-19 natna thak khan na hang leh US economy mailam forecast na hang in zani US stock market zong 5% bang kiam suk aa, tu ni in Dow, S&P 500, leh Nasdaq te 1% bang khang kik hi.\n11) US Treasury Secretary Steve Mnuchin in tulai tak COVID-19 din mun leh US economy din mun tawh kizui in anih veina huhna sum – direct check payment (second stimulus check) piak ding pen kisam lai leh om thei lai aa, President Trump in zong sign thu kha ding hi ci hi. Abeisa first stimulus payment ah mi 150 million te ki khak khin aa, mi 30 million val kiang khak ding kisam lai ci hi. Senate in belh July kha sung kikup kik ding geel uh aa, House Democrats te pass sa Heros Act belh kikum nawnlo phot in bill athak khat geel kik ding ci uh hi. Tua hi aa second stimulus payment $1200 cih te lam et om lai cih ding ahi hi.\n12) Johns Hopkins University & Medicines te report na tungtawn in tu ni June 12, 2020 ciang dong Leitung ah Covid-19 natna ngah mi 7,570,801 (7.5 million) pha ta in asi mi 422,981 pha ta hi. US gam ah natna ngah mi 2,031,173 (2 million) leh asi mi 114,065 pha ta hi. Kawlgam ah natna ngah mi 261 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto ta ahih manin I om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi.\nReminder (Hilh cian kikna) – COVID-19 natna kidal nang ahoih pen te in:\n1) Inn ah om ding (akisap kei leh apua vak khia lo ding)\n2) Apualam pai khiat ciang maituam thuah hamtang ding\n3) 6-feet social distancing bawl ham tang ding\n4) Khut sial den ding, hand sanitizer zang den ding cih te ahi hi.\n5) Ei leh ei i kiupmawh leh ahi zongin COVID-19 positive khat tawh kisawh kha, om kha i hih leh COVID test bawl pah in ni 14 sung quarantine bawl pah ding ahi hi. Siavuan (doctor) ten inn ah isolation hong bawl sak leh koi mah vaak khia nawnlo in ni 14 sung bawl tei tei ding ahi hi.\nMore: Covid-19 Alert IV: Quarantine & Isolation bangcih kikhoiding\n6) COVID-19 positive sa khat pen negative result a ngah kik ma teng koi mah pai khia thei lo, adang te tawh kisawh kha thei lo ding cih tel ciat huai mahmah hi. Thomas On Sian Mung ( Thomas Mung Guite) June 12, 2020 Washington D.C\nPrevious: Tungzang Times pan Ngalbual leh Thalmual lampi vai genkhiatna\nNext: Lai Siangtho letkhiatna thu ~ Rev. Pau Lian Mang\nSengam apuakkhamvai Update: Mi 2 si, mi 2 mangcip in mi 20 liamgawp\nThe Seven Myths about Zomi and Chin ~ DK Khup\nLenggah zu thak thun nading savun um thak ~ Pau Sian Lian\nSTM Degree ngah lungdam pihna\nHihbang nupa aomthei takpi dinghiam?\nMikhuasuak ~ GS Pau\nTedim, Kam Hau Hall ah Concert kibawl laitak meiset ki suksiatsak\nChristian Hymn te’ tangthu: Lungmuanna Thupha\nNumei khat Motorcycle in nawkpai in athawhma mawtaw in taihbehsuk in si ~ ZD\nChristian Hymn te’ tangthu: Leitung Lungdam, Topa Hong Pai


url: =Tonzang zato ah Solar Power system unit kipia :: ZOMI DAILY\nposted on 11 January 2020 at 9:21 pm Lomkholna: News, Tonzang, Zomi\nZogam Tonzang khua zato ah Germany gam panin Shoefung Bewahren Konkret (SBK)pawlin 7.5KVA thanei solar power system unit Tonzang Zato ah pia in thuahsak uh hi cih thu kiza hi.\n“Hi bangdan hong piantheih nading in Tonzang ZBA pawlpi in GCCF ah hong pulakna tungtawn in, GCCF in palai sem in Germany pan apiakhia ding ahi SBK pawl ki zasak in Cidamna zum lam thuneite tawh kikum khawm in na’asem thei ih hi hi” cin GCCF makai ahi Dr Lah Aung in gen hi.\n“Hi dan project pen Zogam lam a diakdiak national gerd tunlohna ding khuate a om Zato innte ah piak dingin aki vaihawm ahi hi. Zogam ah Matupi ah mun 2 kithuah khin a, Rezua khua ah zong a thuah ding in kibawl ta hi” cin Dr Lah Aung in genbeh hi.\n“A beisa kum 4 lai pawlin Myanmar gam kong zin uh a, tua pan Dr Lah Aung khua ahu Hakha lam ka pai uh hi. Tua mun ah letsit mei a mu kha nailo khua tampi a’om lam ka mu a hite kahih theihna’zah ciangin huh zawhna ding hamciam ning cih ngaihsutna thak na ngah hi. Kei pen renewable energy akici kimlepaam ah a ninsaklo thate zat ding aut mi khat ka hihna tawh solar lam tawh kisai pen ka uk leh kasemtheih khat ahi hi.\nTua’hi a ka khua ka tun ciangin biakinnte le lawmlegual te kiang huhna gen n tua sumte tawh hi bangin hong vaikhawm’kik ka hi uhi. Gam le minam kibat seloh hangin Christian khat le khat ihihna tawh ulenau khat ih hi a haksate huh ding panpih ding vaipuak ih nei tek a, Pasian bawlsa leitung zong ahoih in kep ding mawhpuak’ih nei hi” ci’n SBK pan makai ahi Mr Han in gen hi.\n“Hi bang thuphate hangin a vaihawm agiam atawl khempeuh tungah ih lungdam mahmah hi. Hong kipia’vante kepsiam nading leh mipi te aading mannei tak in zat theih ding ih mawhpuak ahi hi. Tonzang zato aading akisam mahmah kisap laitak ngah kha’ih hih manin ka lungdam mahmah hi.\nZato sung a meivak bek ahilo van-uii na sette na dong in zo ding ahi hi. amau mahmah hong pai ngiat in hong thuahsak hong bawlsak’bek thamloh in Zato a zat ding ultrasound khat zong hong pia khia lai uh ahih manin kinak’ lungdam mahmah hi” ci in Tonzang zato siavuanpipa Dr Thang Sian Khai in gen hi.\nGermanay gam panin Mr Han le atapa Simon amo Lucy te leh kamphen ding Dr Lah Aungte hong pai uh ahi hi. Dr Nang Khan Lian (aka) Khanno (Dentist, Tonzang)/ Zingsol\nPrevious: Mission semte´ theihding kilawm thute ~ Kap Za Khai\nNext: ZAM Thupuak :: 19 Jan 20 (Zomi Cup kipan tading)\nSihgalna Online pan ki piathei ~ Peter Lianpi & Tua Tuang


url: =Malaysia ah Passenger mi 39 atuanna Bus golpi khat meikuanggawp :: ZOMI DAILY\nposted on 19 February 2018 at 12:12 pm UTC+9:30 Lomkholna: Malaysia, News, Sawltak, World\nMalaysia gamsung Tamparuli – Ranau Highway lamzikpi tungah zanni Sunday nitaklam in Passenger apua Bus mawtawpi khat meikuanggawp cih theStar pan kiza hi. Tua Bus sungah atuangtepen gamdangmi khualzin Tourist te hi in, Sen gammi “Chinese Tourist” vive kici hi.\nBus tungah Passenger bekbek akigawm in mi 39 atuang uh hi a, Driver tawh akigawm in mi 40 pha uh cihi.\nHihvai tawh kisai in palik thunei ahi Tuaran district police chief Deputy Supt Dzulbaharin Ismail in agenna ah Sabah, Tamparuli – Ranau lamzikpi tungah zanni Sunday 7:30pm hunpawl in thupiang cihi.\nMawtaw hawlpa in Rubber meikang gimnam azak ciangin Bus khawngsak in, mawtaw sungpanin kumkhia a, Checking bawl cihi. Tuaciangin anunglam mawtaw Tyre panin meikuang amuh ciangin, mawtaw sungah atuang Chinese Tourist 39 te amanlang in atuahkhiat mengmeng nadingin thupia hi.\nTuakhit ciangin Driver pa’n meiphelhding in kithawi a, ahi zongin meiphelhna ah azat Fire Extinguisher pen kicingzolo ahih manin, meikuang pen kilawh zatzat in, anunung ah Bus abuppi in kuangzaizai cimawk hi.\nAnunung ah Bus avekpi in meikangtum in siacipgawp cihi.\nHih Bus meikatna hangin Passenger te asi aliam kuamah omlo bilbel in, avek un ahunlap in ki hemkhiathei uhhi. Bus mei akattum ciangin Bus Company te’n mawtaw adangkhat tawh Passenger te dawnsakkik uh a, Kota Kinabalu khua ah Passenger khempeuh ki ciahpihkik hi.\nMore: Malaysia, KL khuasung atai Bus khat meikang in agei aom mawtaw te lawh\nHih Bus meikatna tawh kisai in athu hoihtak akancian dingin Fire and Rescue Services Department’s forensic team te’n nasep kipanpah uh ci a, Brake kisiatna “Faulty Brakes System” hangin meikuang akipan hiding in ki ummawh cih kiza hi. Sawltak #zomidaily\nPrevious: Khangno leh Pilna ~ GS Pau\nNext: Malaysia, Langkawi ah Cable Car kisia in, mi 1126 awkcip\nGermany ah unau na ngawn kiteenkhuan piaksawmta\nNgaih Anglai Zal Dingin – 9 ~ Hau Za Cin\nMinam Puan pen Galhiam hoih khat hi ~ Suum Do Thang\nVondeih Kep Ding – 66 (Dimno’ Pa)


url: =Sivuina pan Piangthak - Zomi Adventist Innkuan\nFiji, September 21\nA pa’ sih lai-in kuamah’n Tito huh nuam vet lo uh hi.\n“Hih mihingpa’ misi bel Pawlpi’ mintawh kivuisak zolo ding hi” khat in ci hi.\n“Kuun`vui sukziau lel ding hi ee,” adang khat in ci hi.\nFiji gam sung a om, gamdawn mahmah khua ahi Nakavika khua mite in Tito’ pa pen Seventh-day Adventist a suahna hangin nungngat san uh hi. A khuapihteng, Tito zong kihel, pawldang tapidaw ahi khin uh hi.\nTito in ahihleh a pa limtakin kivui leh deih ahih manin, a nu-unaupih ahi, a sanggampa, hausapa’ kiangah hoih takin thuumbawl hi. Hausapa in zongh, sivui nadingin Tito in a lamhsa Adventist pawlpi sivuina ding mun ah vuisak dingin a phal hi.\nTito’ lamhsa sihvuina buuk neu sungah a sanggam naihuai teng hong kikhawm uh hi. Adventist Pastor khat in misite omdan tawh kisai in thugenna hong nei hi.\nDipkua takin Tito in tua sermon hong ngai hi. Ama’ ngaihsutna ah mi khat peuh asih ciangin a khaa vantungah kahto pahpah hi ci-in umh hi. Ahizongin tua Pastor pa in sihna pen ihmutna hi, ci-in Topa Jesu in Johan 11 sunga Lazazuh tangthu, a gen mahbangin hong pulaak hi.\nPastor pa in thu a gengen laitak mah in, Tito’ sanggamnu in Lai Siangtho khat asim dingin Tito kiangah khaak pheii hi. Pastor pa’ gen bang liinlian in Johan 11 sungah Tito in mu takpi hi.\nTua khit ciangin Pastorpa in Thesalonika Masa 4:16 sung hong leempheii in, hong sim leuleu a, Topa Jesu nihveina hong kumkik ciangin misite amau’ omna hankhuuk sung panin hong tho khia ding ahihna hong gen leuleu hi. Hibangin Pastor pa in hong sim hi. “Pasian’ thupiakna awging lianpi, vantungmi mangpa’ thugenna, le Pasian’ peengkul hong ging ding a, vantung panin Topa mahmah hong paisuk ding hi. Tua ciangin Khris sungah a si mite hong thokik masa ding uh hi.” (NKJV)\nSee also BANG HANG IN PIANG KA HIAM?\nTito in zongh, a Lai Siangtho sungah hong zongg in hong simsuk leuleu leh Pastorpa gen tawh kituak suk liinlian leuleu hi. Amau’ kikhopna biakinn ah tua bang Lai Siangtho munte khatvei zong simngeilo uh hi.\nSivui khit ciangin sigaalteng anne dingin hong ki kaihkhop laitak in, Tito in Adventist pawlpimi lengla khat a khut tawh va len hi.\n“Nong hehpihna tawh ka innvuah hong hawh tapeuh in, mihingte asih ciangin bangci om uh hiam, kitel takin ka theih beh nuam mahmah hi,” ci hi.\nTua pa in zongh a innvuah va hawh pah in, misite’ omzia tawh kisai in Lai Siangtho hilhcianna va neih pih hi. Tito in a dang zongh theih beh nuam lai ahih manin nidang ciangin zong a va hilhlai nadingin a sapbeh hi.\nAhizongin Tito’ zi, Vika ahihleh Lai Siangtho sinna ah hong kihel nuam hetlo se hi. Tua pawlpi mite a vahawh ciangin a tategeel tawh innkhaan tuamdang khat sungah kongg ki kalhnelh den uh hi.\nKhanih bangh khit ciangin, Tito zongh, a Lai Siangtho sinna “Tui sung aa, kiphumna” ciang dong tungta ahih manin, “tui ka ki phuum taktak ta ding hi,” ci-in hongkiko khia hi.\nA pasal’ khensatna a theih ciangin Vika a kap hi.\n“I upna a kibat man bek a, ken nang kong teel hi ven, Seventh-day Adventist suak taktak ning nacih leh i kikhen vilvel hoihzaw ding hi. Ta nih nei hangh. Nang’ khat la in laa, ke’n a khatzaw la ning.” a zi in ci hi.\nTito dah hi, ahihhang nungkik sawm lo hi.\n“Vika aw, tuni a kipanin ka nuntakna sungah Pasian pen nambat khat hi-a, nang pen nambat nihna, na hi hi. Ahizongin thukhat kong ciam hi. Nidangin kong itna pen, za-ah sawmnga ahihleh tu-in, za-ah za ahi hi.”\nSee also Sabbath Beikhit Setbing\nTui a kiphum khit ciangin, Tito in azi Vika kiangah, “Sunday ni-in, na biakinn ah na pai thei ding hi. Ahizongin Sabbath ni peuhmah in an huan lo ding, puansawp, puannawt cihte peuhmah sem thei lo ding hi teh. Tua te pen kei mahmah in Sunday nite in ka sem ding hi,” ci hi.\nKha khat hong beito ta-a, Vika in a pasal pen a tenpih ciil lai-a tawh hong kilamdanna hong mu ta hi. Sun sung khempeuh sangah lai ahilh khit ciangin a lawmteng tawh zudawn dingin a paikhiat den daanin hong paikhia nawn lo hi. Zuu dawn zaa teep in midangte a haamsiatsiatna te hong khawl kiuhkeuh zen hi. Tua sangsek in sangtuah ciangin inn ah hongciah pah vingvengin a zi le a tate tawh hunnuan hong la hi. Zuu dawn nawn lo, zaa teep nawn lo-in, mi zongh samsia nawn lo hi.\nNikhat a pasal, thu hong kikuppih hi.\n“Tito aw, kong etet ciangin hong ki naak kheel mahmah teh. Ni dang a ka Tito pen hinawnkei mawk teh lawm aw. Nidang in, a ki laiiziahziah den hi hangh aa, tu-in tua daan om nawn lo. Ni dang in, na khat peuhpeuh i deihdan a ki lehbulh denkeei hi-a, tu-in tua bang hi nawn lo. I innkuan aa kikholh khopna tampipi tu-in nei thei ta. Banghang hipeuhmah hiam? Ken zongh tua thumaan thei nuam ingh. Kei zongh tua thumaan hong hilh ve maw.”\nTito in Vika a’ dingin thu ngetsak den ahihmanin tua kammalte a zaak ciangin a lungsim sungah nakpi takin angtang mahmah hi. Thu hong ngen khawm ta uh a, Lai Siangtho zongh hong sin khawm uh hi. A sawt lo in, Vika zongh tui hong kiphum ta hi. Hallelujah!\nTu-in, Tito in sangah lai ahilh banah Sabbath School ah zongh hilh lai hi. Vika in ahihleh Tanlang te hilh hi. Tito in a khuapihte Lai Siangtho hilh aa, mi nih hong ki tuiphum hi.\nA upna hangin sanginn ah zongh buaina tuamtuam tuak thei zel hi. Ni khat, a sabuai tungah zun na ki tha sese hi. A ni dang khat vei leuleu, mi khat in sanginn kawm tungah a lim a hoihlo phiaiphuai in na suai gawp hi. Khuapih zukham gilote in tem tawh lauphawn ahih manin, siapipa in palikte sam ngei zel, cih daan in buaina tuamtuam tuak kawikawi hi.\nHimah taleh Lungdamna thumaan hopsawn dingin a lungsim khentat den hi. “Topa Pasian aw, Nangma’ thumaan hih munte ah ka pulaak nuam hi. Hih hun nunung ah nong hehpihna tawh, a cingg lo kei, hong zangh in,” ci-in thu ngen hi.\nMSS 11: Khensatna Lianpi Bawlna\nPrev post Jerusalem ah Ciah Kik\nNext post Hehpihna It


url: =Paunakte 1 (Proverbs 1)\nPaunak laibu sia ngamtat phat natu le biakna taw kizui in, kihilna hon khat a kitopna hi a, paunak taw a ki at ahi hi. Tuate ii sungah tam mama in nisim a, zaktawm thei thute ahi hi. A kipat pan ma phaw kik natu bang hil ziam cile “Ciimna, na nei natu in TOPA na zakta phot tu hi” ci hi, tabangin zomto a, biakna taw kisii a, ngamtatna bek hi ngawlin eima ngaisut thei thute le ngamtat phatna thute kihel hi. Taangh lai Israel mite ii syate in hun khat papo sungah bangbangin ngamta tu ci in hilnate a tomno paunak taw lak hi. Hi thute pawlkhat sia innkuan vai taw kisai hi a, a dang sia sum lei sum zuak nasep taw kisai hi. Pawlkhatte sia u le nau sung a kihelna ah ngamtat pha neina taw kisai a, a dangte eima le eima ki uk zawkna a kulna thu cibangte ahi hi. Mihingte ii zia le tong, phatna, kiniamkhiak na, thinsauna, a zawngte thasiana, le ngualtamte tungah thumaanna huvau taw kisai in thu tam ma ki at hi.\nCiimna pokna 1:1-9:18\nSolomon paunakte 10:1-29:27\nAgur ii kammalte 30:1-33\nPaunak tatuamte 31:1-31\n1Israel kumpipa David tapa Solomon paunakte ahi hi. *1:1 1Kum 4:32.\n2Zia sungah paunakte in ciimna le ngaisut pha piakna tel thei natu hong hu tu a, a khiakna thuk paunakte hong tel sak tu hi. 3Tuate in ciimna taw bangbangin nungta tu, bangbangin thumaan tu a, thutang tu, thukhual thei tu, ci in nang hong hil tu hi. 4Tuate in heakna a nei ngawl lai khat pil sak tu a, taciang in khangnote kicinna a nei thei natu in hil hi. 5Hi paunakte in a ciimte tungah heakna zongh belap tu a, pilna saang a neite lamlak tu hi, 6tasia ciangin amate in paunakte ii a kiseal khiaknate he thei tu a, mihing ciimte haksatna huvau a dok thute zongh tel thei tu uh hi.\nKhangmoite Ngaisut pha Piakna\n7Heakna na nei natu in TOPA zatakna na nei phot kul hi. Mihing mamawte in ciimna awlmawk ngawlin sin nuam ngawl hi. *1:7 Job 28:28; Ps 111:10; Pau 9:10.\n8Na pa le na nu hong sonte pha takin nadon in, ka tapa awng. 9Amate hong hilnate in a et hoi dial khawng, khi khawng ii na meal hong hoituam sak bangin na ngamtat zia hong pua sak tu hi.\n10Ka tapa awng, mimawte hong ze-et ciangin zui heak in. 11Sonteena in amate in “Hong pai tan ih thalup tu khat zong ka tawng! Mawna nei ngawl khat cimthoina in that ka sin tawng! 12Amate ih mu tuung laitakin nungta ciidam hi kale amate tungah ih vawt nop teng ih man ciang thi siat tu hi! 13Hauna namcin ih mu tu a, ih innte sia ih sutol vanhte taw ih dim sak tu hi. 14Hong pai tan a hong pawm tan, ih nguk theampo ih hawmtek tu hi,” hong ci tu hi.\n15Ka tapa awng, mihing tabangte taw kithawl heak in. Amate kung pan kiheam in. 16Amate in a sia khat a vawt tu ngakla hi. Amate in a thatlum tu in a tawntung in kinging hi. 17Na mat nop vacim sia ii mutang in thaang nasia hang, bangma phatuam ngawl hi, 18ahihang mihing tabangte in amate le amate thaang kisia uh hi, tua thaangte sungah amate thi tu uh hi. 19Mihing suamna in a suamte nuntakna siik kik vaciat hi, molngolna taw a nungta khat papo tungah tabangma in tung hi.\nCiimna in hong Sam\n20Ngai in! Ciimna in khuapi lampi liante sung le sumzuakna ah hong sam hi, *1:20-21 Pau 8:1-3. 21mihingte kisiktua na munte le khuapi kongpite ah nging takin hong sam hi:\n22“Mihing mamawte awng, bangtan vei mamaw nuam nu ziam? Ciimna bangtan vei ciammui vawt tu nu ziam? Ciimna kan ngei ngawl tu nu ziam? 23Kong tei ciangin hong ngai tavun; ngaisutna pha kong pia tu a, ka heaknate kong hawm tu hi. 24Hong sasam khi hi, taciang hong pai tavun ci in hong thaw khi hi, ahihang hong ngai nuam ngawl nu hi. Kei sia hong nadon nuam ngawl nu hi. 25Ngaisutna pha kong piak theampo thusim ngawl nu hi, taciang kong hil kong pau tu zongh nong oai ngei bua uh hi. 26Tua ahikom ngim na nga ciang, kong nuisan tu hi. Launa lian tatak in nang hong vaat a, 27na tungah suangval bangin hong va a, ngimna vuipi hong puakin, nang sia natna le cimawkna taw na om hun ciangin kong nuisan tu a, kong nunau tu hi. 28Taciang ciimna nong kan tu a, ahihang kong zo batu hi. Mun theampo ah hong zong ka lete zong nong mu batu hi. 29Heakna bangma hunin na thusim ngei bua a TOPA thu nit tu zongh na nial tawntung hi. 30Ngaisutpha kong piakte na dei ngei bua a, kong hil kong pau ciangin nong nadon bua hi. 31Tua ahikom, a kiphu bangin na nga tu hi, taciang nangma ngamtatna ma in na ci hong na sak tu hi. 32Heakna kicing ngawlte thi hi, banghangziam cile amate in ciimna nial uh hi. A mamawte sia amate thinbot thei ngawlna in lal sak hi. 33Ahihang a kuama po kei thu hong ngaite in ngam muanna nei tu hi. Ama sia suakta in om tu a, a launa tu bangma thu a om batu hi.”


url: =Laithiangtho Dokna (Matthew 13-14) ~ Thu Tatuam (Siyin News)\nLaithiangtho Dokna (Matthew 13-14)\nFriday, October 24, 2014 Laithiangtho Dokna No comments\n1. Thaici poaipa taw kisai akoisung pan mipite thuhil ziam?\na. Valbo tung\nb. Mual tung\n2. Akuate in, To Jesu kung ah "thusontena vo banghang zangh ni?" ci ziam?\n3. Akua kamsang in "Hi mihingte in ngangai ahihang tel ngawl" ci ziam?\n4. Ngalte in lo nei pa amut lang a lo sung ah bang cii tuu ziam?\n5. Vacimte in bang kung ii bak kawm ah bu vawt ziam?\na. Nailung kung\nc. Paangpat kung\n6. To Jesu in koi sung ah nalamdang lakna vawt lei ngawl ziam?\n7. Akua in To Jesu sia Tuiphumpa John hi tu umh ziam?\nc. Galilee Ngam Ukpa\n8. Herod ii suapuipa min bang ziam?\n9. John ii lutang tan tu ciang akua khuangai kici ziam?\nb. John nungzuite\n10. Muklum nga le ngasa ni sia To Jesu in la in ___a, lungdamko hi.\na. van ento\nc. a khut taw lawng\n11. Muk le anlum kingawm khum bangza val lai ziam?\n12. To Jesu tuitung apai sia zingsang nai ___ kilaklaw hi.\na. nga le luk\nb. thum le luk\nc. nai khat le luk\n1Tua ni ma in Jesu inn pan pusuak in, tuili hui ah to a, thuhilna nei hi. 2A kiim ah hong kikhawm mihonpite tam mama ahikom, hilna nei tu in ama ngunkuang sungah to a, mipite vaalbo ah ding uh hi. * 3Ama in thu tam mama son sawn natu in, thusontee nate zangh hi.\n“Khatvei lai in, pasal khat sia thaicii poai tu in kuan hi. 4Lo sungah thaiciite a poai ciangin, thaicii pawlkhat sia lamzin tungah taakin, vacimte pai a, ne siat uh hi. 5Thaicii pawlkhat lei daina suang tungah taak hi. Tawmvei sungin thaicii po hi, banghangziam cile lei thuk ngawl hi. 6Ahihang ni a sat ciangin ankung note kaanglum hi; taciangin zungthuk tha ngawl ahikom, ankungte ko ngawtaak cip hi. 7Thaicii pawlkhat lingphung sungah taak a, tua lingte khangin ankungte deapcip hi. 8Ahihang thaicii pawlkhat lei phana ah taakin, ankungte hui a; a kung pawlkhat ii tung pan a za za khat, pawlkhat a za sawm luk, pawlkhat a za sawm thum in nga hi.”\n9“Bil nei po in za tavun!” ci in Jesu in a thuson khup hi.\nThusonteena ii Deina\n10Taciangin nungzuite Jesu kungah pai a, “Mihingte tungah thu na son ciangin, banghangin thusonteena veu taw thuson ni ziam?” ci in dongh uh hi.\n11Jesu in, “Vantungngam thukuu sia note tungah hong kipia hi; ahihang amate tungah kipia ngawl hi. 12Banghangziam cile neisa khat po a nei kholte tungah kipia thua tu hi, tam seseam a nei natu in, kipia thua tu hi; ahihang bangma a nei ngawl khat tung panin a nei sun teng zongh, kilaak sak tu hi. * 13Amate tungah thusonteena taw thu ka son sia, banghangziam cile, amate in e en ahihang mu ngawl a, ngangai ahihang za ngawlin tel ngawl uh hi. 14Tua ahikom, Isaiah sonkholna sia amate tungah kibul thei hi;\n‘Hi mihingte in ngangai ahihang tel ngawl tu hi.\nAmate in e en ahihang mu ngawl tu hi. *\n15Banghangziam ci le amate thinsung sia bulthu zo a, a bil uh kihu cip zo in, a mit uh si cip zo uh hi.\nTua hi bale a mittang uh taw mu tu a,\na bil uh taw za tu a, a thinsung uh taw tel tu uh hi.\nTaciang kei kungah hong zuan tu uh hi.\nTasia ciangin amate ka dam sak tu hi,\nPathian in ci hi.’\n16“Note na hi uhle bangza in hampha nu ziam! Na mittangte khua mu uh a, na bilte in khuaza uh hi. * 17A tatak ka ci ciang, kamsang tam mama le Pathian mi thiangtho tam mamate in, no mu teng mu nuam a, note zaak teng za nuam ahihang amate in mu ngawlin za ngawl uh hi.\n18“Tua ahile ngai vun, thaicii poaipa thusonteena sia hi bang ahi hi. 19Kumpingam thu huvau thu kisonte za napi a tel ngawlte sia lampi tungah a taak thaiciite taw kibang hi. Ngilopa hong pai a amate ii sungah a kituu thute laak sak hi. 20Suang tungah a taak thaiciite sia a thu a zaak uh po ciang, lungdam takin a saangte ahi uh hi. 21Ahihang a thu in amate sungah a thuk in tum ngawl a, khua ngei khom ngawl uh hi. Tua ahikom haksatna le vawtsiatna hong pai ciangin amate puk uh hi. 22Lingphung sung a thaicii taakte sia a thu a zate ma hi a, ahihang nuntak natu thinngim in, hau tu a uukte hi a, tuate in khulup ahikom a nga a hui a nei bua uh hi. 23Taciangin lei phana ah a taak thaiciite ahile a thu za in a telte ahi uh hi: amate in a za zakhat, pawlkhat in a za sawm luk, pawlkhat in a za sawm thum in a nga uh hi.”\n24Jesu in thusonteena dang khat son hi. “Vantungngam thu hi bang hi. Pasal khat in a lo sungah thaicii pha poai hi. 25Zan khat ciang, ngual theampo ii mut laanin, a ngalte khat hong pai a, taangkungte ii kawmah mimphei cii tuu in nusia hi. 26A kungte po in a huite lua tu in a kipat ciangin, mimpheite kilangh hi. 27Lo neipa naseamte hong pai a, ‘Topa awng, lo sungah na poai thaiciite thaicii pha veu hi kana ngawl ziam?, koisung pan mimpheite hong piang ziam?’ ci uh hi. 28Ama in, ‘Ngalte pawlkhat ii ngamtatna hi,’ ci in zo hi. ‘Mimpheite, kuan in botkeak le ung nong oai ziam?’ ci in dongh uh hi. 29‘Oai ngawl khi hi; mimphei na baw uh ciangin taang zongh na botkeak tha tu uh hi. 30Anlaak hun dongin mimphei le taangte na po khawm sak lel vun. Tasia ciangin anlate munah, mimphei teng bot phot vun a, lomsawm in hal vun, tasia zawkciang taang teng la in ka saal sungah khum vun,’ ” ka ci tu hi, ci hi.\n31Jesu in thusonteena dang khat ma son hi: “Vantungngam thu sia hi bang hi. Pasal khat in ankam cii la in lo sungah poai hi. 32Ama sia thaicii a minpiang a nobel ahi hi, ahihang hong let ciang, ankung lianbel suak hi. Ama sia ankung pui suak ahikom vacimte in a baakte kawm ah bu hong vawt uh hi.”\n33Jesu in thusonteena dang khat ma son lai hi: “Vantungngam thu hi bang hi. Numei khat in tol tawm la in anvui khum khat dim taw hel a, a vekpi in hong pawm hi.”\nJesu ii Thusonteena A Zakna\n34Jesu in mipite tungah hi thute a son ciangin thusonteena zangh hi; thusonteena ngawl peuma taw thu khat zongh son ngawl hi. 35Hi bangin ahi sia kamsangpa pauna a tangtut natu ahi hi,\n“Amate tungah ka pau ciangin thusonteena ka zangh tu hi;\nSimlei a kibitphua pan kipan a kihe ngei ngawl thute amate tungah ka son tu hi.” *\nJesu in Mimphei Thusonteena Sonthiang\n36Jesu in mipite nusia in innpi sungah a tum ciangin, a nungzuite ama kungah hong pai a, “Lo sungah mimphei thu thusonteena sia ii khiakna hong son tan,” ci uh hi.\n37“Thaicii pha a tuu pasalpa sia Mihing Tapa ahi hi; lo sia hi leitung ahi hi. 38Thaicii pha sia Kumpingam mite ahi hi; mimphei sia a ngilopa neisa mihingte ahi uh hi. 39Taciangin mimphei leisung a tuu ngalpa sia Doaimangpa ahi hi. Anlaak hun sia hunbona ahi hi, anlate sia vantung lalangte ahi hi. 40Mimpheite kitawm in meikuang sungah a kihal bangma in, hun bo ciangin, tabangin kihi tu hi: 41Mihing Tapa in, midangte a khial sakte le a sia vawt theampo khawm tu in, a vantung lalangte sawl tu a, 42taciangin amate in tua mite meiphual sungah sep tu hi, tua munah amate kapin ha ngoai tu uh hi. 43Taciangin Pathian mihingte ahile Pa ii Ngam sungah ni bangin taang tu uh hi. Bil nei po in za tavun!\nSum Kiphual Thusonteena\n44“Vantungngam thu hi bang ahi hi. Pasal khat in lo khat sungah sum kiphual khat mu hi. Ama in lei huh kikin, lungdam mama ahikom a neisa theampo zuak a, tua zawkciang pai kikin, tua lo lei hi.\n45“Vantungngam thu in hibang hi si hi. Pasal khat in suangmanpha zong a, 46a hoi tangtuam mama khat a mu ciangin, a neisa theampo zuak in, tua suangmanpha lei hi.\n47Vantungngam thu in hi bang ahi hi. Ngasa man pawlkhat in a ngeen uh tuili sungah pai in ngasa namcin man uh hi. 48A ngeen uh a dim ciangin, vaalbo ah ngasate hawm tu in kaito a, ngasa phate phealsung ah kikoi in, ngasa manpha ngawlte kivawk hi. 49Hun bo ciangin hi bangin ki ngamta tu hi: vantung lalangte pai in mihing phate kawm pan in mihing ngilote khawmtua in, 50meiphual sungah amate vawk tu a, tua munah amate ha ngoai in kap tu uh hi.\nThumaan Thakte le A lui\n51Jesu in, “Hi thute na tel uh ziam?” ci in dongh hi. “Tel khu hi,” ci uh hi.\n52“Tua ahikom, Thukham hil syate khat papo sia Vantungngam sung ah nungzui a sua ciangin bang taw kibang ziam cile vanh kholna inn doi sung pan, vanh thak le vanh lui a la inn neipa taw kibang hi,” ci hi.\n53Jesu in hi thusonteena thute a son zawkciang tua mun nusia a, 54ama ii khua ah cia hi. Ama in Synagogue ah hilna nei a, a zate in lamdang sa uh hi. “Koisung pan in ciimna hi bangte nga ziam? A na lamdang vawtte bangbangziam? 55Ama sia lettama pa tapa ma hi kana ngawl ziam? A nu sia Mary ma hi a, a suapuite sia James, Joseph, Simon le Judaste hi kana ngawl ziam? 56A suapui numeite zongh hi lai ma ah teang hon kana ngawl ziam? Koisung panin hite theampo ka nga ci ziam?” ci uh hi. 57Tua hi a amate in a saang thei bua uh hi.\nJesu in amate munah, “Kamsangpa khat sia ama khua le ama innkuan sung ngawl buang mundang theampo ah kizatak vawt hi,” ci hi. * 58Amate in upna nei ngawl ahikom, tua munah na lamdang lakna tam mama a vawt bua hi.\n1Tua hun laitakin Galilee ngam ukpa Herod in Jesu thu za hi. 2A uliante munah, “Ama sia Tuiphumpa John hong nungta kik hi vangiat tu hi, ci hi. Tua hu in, na lamdang lakna vawt theina vaang nei hi tu hi,” ci hi.\n3Banghangziam cile Herod in John a kimat natu thupia zo a, thong sungah khum hi. Hi bangin a vawt na sia Herod in a suapuipa Philip zi Herodias a tenpui hang ahi hi. * 4Tuiphumpa John in Herod munah, “Herodias na tenpui sia suak ngawl hi,” ci ngei zo hi. * 5Herod in ama sia thatlum nuam ahihang, Jew mite kiita hi, banghangziam cile Jew mite in John sia kamsang khat hi ci in ngaisun uh hi.\n6Herod suani in a kikhawmte mai ah Herodias tanu lam hi. Herod lungkim mama a; 7“Nong nget papo kong pia tu hi,” ci in kiciam in, kamciam pia hi.\n8A nu sawl bangin, “Hi sungah tu ma in, kuangdal khat sungah John ii lutang hong pia tan!” ci hi.\n9Kumpipa sia khuangai hi, ahihang leangnate mai ah, kamciam a piak sa ahikom a nget bangin, a kivawt natu thupia hi. 10Tua ahikom thong inn sungah John ii lutang tan sak hi. 11Tua lutang sia kuangdal tungah koi in, ngaknu nu kipia a, ama in a nu piasawn hi. 12John nungzuite hong pai a, a luang pua in phum uh hi; tua zawkciang amate pai in Jesu munah son hi.\nJesu in Mihing Tul nga Vaak\n13Jesu in John thute a zaak ciangin, ngunkuang khat sungah to in, a ngamkhingna mun khat ah ama nguakin pai hi. Mipite in tua thu za ahikom a khuapi uh nusia in leilam pan in ama zui uh hi. 14Jesu in a ngunkuang tung pan tuak a, mihonpite a mu ciangin, tua mite hesuak huai sa in ciinate dam sak hi.\n15Tua nitak in a nungzuite in ama kungah hong pai uh a, “Tu in ni zongh niam mama zo hi. Hi mun sia ngamkhing mun ahi hi. Mihonpite pai sak in a, khuano sungah amate le amate neak tu an lei sak lete pha hi,” ci uh hi.\n16“Amate pai sak kul bo, amate neak tu an note in pia vun,” ci hi.\n17“Hi sungah ih nei theampo kingawm in anluum nga le ngasa nii hi,” ci in zo uh hi.\n18“Tua hile tuate keima kungah hong paipui tavun,” Jesu in ci hi. 19Ama in mipite sia lopa tung a to siat natu in thupia hi; tua zawkciangin anluum nga le ngasa niite la in, van ento a, Pathian munah lungdam ko hi. Ama in anluumte baltham in nungzuite pia a, nungzuite in mipite piasawn uh hi. 20Misim in ne in kham tek uh hi. Tua zawkciangin nungzuite in, a neak vaal uh khum sawm le khum nii dim in seng uh hi. 21Numei le patang simngawl, pasal an ne sia tul nga bang pha uh hi.\nJesu Tui tungah Lampai\n22Mipite a inn tek ah cia in a sawl zawkciang, tuili ngal ah paikhol tu in, a nungzuite ngunkuang sungah to sak hi. 23Mipite a cia sak siat zawkciang, ama nguakin mual tungah thungen tu in kaato hi. Nitak khuaniam hun dongin Jesu in tua munah ama nguakin om hi; 24tua hun laitakin ngunkuang sia tuili sungah khuala ma thengzo a, vui va ahikom ngunkuang sia tuihual in lok zazan hi.\n25Zingsang nai thum le nai luk kilaklaw in, Jesu in tuitung nungzuite sangah hong pai hi. 26Tuitung ah a pai a mu ciangin, amate patau mama uh hi. “Thitha hi tu hi!” ci in lau in ciik au uh hi.\n27Jesu in amate tungah thakhat in paupui a, “Na thin uh kilian sak vun! Lau heak vun! Keima khi hi,” ci hi.\n28Tasia ciangin Peter in, “Topa na hi takpi le nangma kungah tui tungah kong pai thei natu in thu hong pia tan,” ci hi.\n29“Hong pai tan!” Jesu in ci hi. Tua ahikom Peter sia ngunkuang sung pan pusuak a, tuitung Jesu kungah lampai tu in kipan hi. 30Ahihang vui va ngawp sia a mu ciangin lau in tuitaw ah taaksuk tu in kithoai hi. “Topa hong hun tan!” ci in au hi.\n31Thakhat in Jesu in ama zamh in, “Upna no pa awng, banghang in muang la ni ziam?” ci hi.\n32Amate nii sia ngunkuang sungah thengin vui zongh thim hi. 33Tasia ciangin ngunkuang sung a om nungzuite in Jesu bia uh hi. “Pathian Tapa takpi ma na hi hi!” ci in au uh hi.\nGennesaret ah Jesu in Ciina Dam sak\n34Amate sia tuili kantan in Gennesaret vaalbo ah kaa uh hi, 35Tua munah mihonte in Jesu sia a meal tel uh hi. Tua ahikom kiimkot ngamte ah ciinate vaitha in, Jesu kungah paipui hi. 36A puanmong bek ahizong ciinate a tham sak natu in, ama tungah ngen uh hi. Taciang a puanmong a tham theampo dam sak hi.


url: =Tulaai Leitung Thuthang Tuamtuam Updates November 13, 2014 :: ZOMI DAILY\nposted on 14 November 2014 at 9:04 am Lomkholna: Khawmpau, Myanmar, News, World, Zomi\n· India gam Chhattisgarh state ah sterilization-naukhak or numei gehna hang in numei 15 si ahihman in hih numei get ahi Dr PK Gupta November 12 ni zan in state palik te in a innpan mankhia uhhi. Kiman lo hileh November 15 niciang nai 6 sung agehding numei 80 kigualkhin cizen hi. voanews.com\n· US President Obama Kawl kumpi Thein Sein akihel makaai dangpawlkhat tawh November 13, 2014 ni in kimukhawm uha, Kawlgam ah nithak ongsuakta hi ci in ka-um a hizong in kongzin masak 2012 leh tukikaal sumzon nalam, thongkiate khahna cihte leh gamthukhun bawlphatsawmna cihte ah kawlgam tawm khangto a, ahizong in gamvaai kipuahphatna lampi ah tawm nungkin leh thuthangkante gaakna cihte ah tuantual mahmah cih gen hi. Tua ban ah ameel kisutpihpian Rohingya te gammi suahna vaaiding ah zong panghang mahmah hi. November 14 ni Yangon khuapi ah Daw Aung San Suu Kyi leh kumpi langpang thusuutsiam pawlkhat tawh kimuding a mankhit ciang Australia gam Brisbane khuapi lam zuanta ding hi. voanews.com\n· Ukraine gamsung ah Russia gamte Tank,Thaupi tuamtuam leh gaalkap athuangthuang tuma nikhat ninih sung in luutkik ci in NATO Uliante November 13, 2014 genkhia uhhi. US Congress thak tenzong Ukraine vaai ah President Obama in akhauhzaw a na asepnading holhthawhding ci in WH thusapi khat ahi Ben Rhodes in November 13, 2014 ni in gen a Beijing khawmpi ah zong Obama in Russia President Putin kiang ah ahiauhau gen ci hi. Australia gam a tukaalsung kibawlding G20 khawmpi ah kinaakkup mahmah ding uh cihi. Voanews.com\n· US leh apawlten nungkaal sung vanlamtawh Iraq gamsung a IS migilo te phualpi akapnapan IS makaaipi Abu Bakr al-Baghdadi liam ahihkeh sikha ding ci in aki upmawh kawmkaal in minutes 17 asau Abu Bakr thugenna IS te November 13, 2014 ni in social media ah khahkhia uhhi. Athugen na ah kasi deksuai kei a, IS ten gaalkaap khatbek anungta laaizong in leitung beidong gaaldo kikhawlloding ci giap hi.bbc.com\n· Pakistan gam Punjab state Burewala khua aom kumpi zato khat ah nupi tangek neikhat apasal tawh November 11 ni naupang ensakding in zato pai uha, apasal neekthei leipak ding in minutes 15 sung amankaal in akileh kikciang atabek khansung ah na om ahihman azi azon leh khandangkhat ah mei kisumit sa in nakiphah dingdiang mawk hi. Azi genna ah zato nasem mi 3 in zatui ongsun in ongdeh uh ci hi. Hih mibuan mi 3 te Pakistan palik ten November 13, 2014 ni in Kamanta uh ci in taangkokhia uhhi. bbc.com\n· Egypt gam Sinai tuikulh kiang a naseem Egypt tuigaalkaap te November 13, 2014 thautawi pawlkhat in nabankaap uha, tembaw nasem mi 5 liam in gaalkaap 11 mangthang hi. Tuakiim mah ah thautawi pawlkhat mah in Egypt palik 5 nago sawnsawn uhhi. bbc.com\n· USA gamte in abeisa 2013 kumpan kipan in Mexico tawh gamgi pan gamgi kantan a US gamsung phaltawh phalloh tawh ongluutsim te daalna ding in Drone kici ahawlneilo Vanleeng te ngaaksak uha, 2013 kumpan tuciang mi US luutsim asawm 50,000 bangman a, maaikum ciang Canada gamgi ah leengsak leuleu ding ci uhhi ci in Associate press ten genkhia uhhi. bbc.com\nPrevious: Singkungpi le Khuazin Mi Nih ~ Khat Thang\nNext: Thukhel nono General Knowledge (Part 5)\nZomi Idol ~ Dr. Do Suan Mung\nZogam Aksi 3 te ~ Pu Gin Pian Khup


url: =Korea Gam le Mi te: Zomi khat ii muhna pan (10) ~ Cope Suan Pau :: ZOMI DAILY\nKorea Gam le Mi te: Zomi khat ii muhna pan (10) ~ Cope Suan Pau\nposted on 25 June 2016 at 7:50 am UTC+9:30 Lomkholna: Article, CopeSuanPau, Korea\nAbiahang’ Thupha Thuap Nih le Korea Mi Te\nAbiahang’ thupha sang ding in Korea mi te kilawm uh hiam? Abiahang le Korea te bang kisai na om hiam? Abiahang pen Jews mi te’ pianna pupi hi a, Korea mi le minam dang te tawh kisai thei ding hiam?\nAbiahang le YHWH Pasian kiciamna Abrahamic Covenant limtak en kik le’ng, Abraham tung tawn in minam khempeuh in thupha ngah lawh ding cih thu ih mu thei hi. Piancil 12:1ff ah Abiahang pen leitung mi te’ ading “thupha” suak ding a, amah thupha apia te YHWH in thupha pia ding…a ma’ tungtawn in leitung minam khempeuh in thupha ngah lawhding… cih thu te ih mu thei hi.\nKorea Gam le Mi te’n Bang Hang in Abiahang’ Thupha Ngah Thei Uh Hiam?\nNidang in Kawlgam le Sen Gam te mah bangin Buddhist gam khat ahi Korea gam pen tu in Christian gam khat hong suak mawk ta hi. Seoul khuapi le a dang khuapi te’ sung mun khempeuh ah singlamteh ki mu thei mawk hi. Biakinn le Christian center tam mah mah cihna hi. Protestants 8.6 million le Catholics 5.1 million pha uh hi. Gam bup mi 52million lak ah 25% le 14% khawng cinuam tuak khawm uh ahih hang 2005 kumpi census ah Christian 29.2% ahi hi. Tu laitak in Protestant te a kiam laitak hi a, Catholic te ahih le a beisa kum 10 sungah 70% a khantoh laitak ahi hi.\nBang bang hi le gambup ii khen 3 suah khen khat pen Hananim cih Vang Lian Khat Pasian a um Christian cih theih hi mawk hi. Tua mun ah Pupi Abiahang tawh ki belpawl thei mah mah suak uh hi. Korea mi 4 lakah 1 pen Pupi Abiahang tawh ki belpawl uh hi mawk hi. Abiahang’ thupha san loh hi thei lo hi mawk hi. Abiahang’ thupha cih mawk pen, thahat ngiat ding, cidam ding, neih le lam kicing ding, sum le paii hau ding, khangto ding, minam pi khat in ding zo ding, leitung minam le gam tuamtuam te’ lak ah madawk lam hi ding, etc., etc. hi mawk hi.\nTua bang a thupha ngah ding pen a kipheng ngah theih mawk mawk hi lo a, upna tawh kalsuanna, hanciamna, cihtakna, piakkhiatna, ki pumpiak ngamna, etc., etc., te tampi kisam ahi hi. Korea Christian te in nisim in zingsang phalvak thunget nai 5:00A.M. ta in biakinn sim ah nei uh hi. Ei Zomi te’n zingsang in thunget ding ih phawk kha tawntung hiam? Leitung ah gam 150 val te ah missionary 20,000 val sawl khia uh hi. Zomi te’n missionary bangzah minamdang te kiangah ih sawl khia khin hiam?\nNung kum 4 lai pawl in Afganistan ah pawlpi khat pan khangno mission team khat pai uh a, Taliban te’n makai 2 te that lum uh hi. Korea kumpi in phallo hi kei leh, khangno tampitak paibeh nuam lai uh hi. Ei’ sihna hangin amau’ Jesu’ gupna le Pasian’ it na tel tuam ding ahih le, va pai in va si ni ci uh hi. Khangno tampi a si dingin kipia khia ngam lel mawk uh hi. Ei Zomi te’n ih eng ngam diam? Thupha cih pen ki mawk ngah ngei lo a, thalawh kul, manh piak kul hi. “No pain, no gain” mah na hi ve ve mawk hi.\nKorea pawlpi te’n a buai pih pen pen uh pen mission nasepna ahi hi. Zomi te danin voksa neek le neek loh peuh, an siang le siang lo peuh tawh buai man dih dih lo uh hi. Ni sim zing sang tho baih ding, thungen ding, tua khit nasep kuan ding, nikhat nai 12 na seem ding, tua sung pan mission a ding sumpi khen khia ding, etc. cih dan in nisim kalsuanna nei mawk uh ahihmanin mission khah khia zo mah mah uh hi. Tua bang gam le minam te tungah Abiahang’ Pasian in thupha dawp piak mawk mah ding hiam?\nAbiahang’ Thupha Dang Khat Mah\nKorea mi pasal khempeuh phial in vun teep at uh hi. Bang hang hiam? Abrahamic Covenant a zuihna uh hiam? Ahih kei le, a tanglai ngeina uh maw? Confucius in sawl maw? Khat zongh hi peuh mah lo hi. Korea ah phalbi kha 6 sung bang khua dam lua ahihman in pasal te zunthakna ah vun teep sau le nawng kai mah mah ahihman hi. Pasalno khempeuh vun teep at tan uh a, “sauna” le “cimcilbang” kisilna te ah pai le’ng lu kolh kiukiau vi ve hi a, ei a te kolh kei le a lamdang pi khat hong suak kik leu leu hi.\nKorea mi te’ upna ah vun at le’ng nasepna ah kawng zongh na thei lo ci uh hi. Ei Zomi nasem te kawng na baih mah mah a, Korea te’n vun at ding han tawn mah mah uh hi. Tua dung zui in Korea ah Zomi vun at tam mah mah khin ta hi. Lai Siangtho sang kah papi te zong vun at sa in aciah kik uh pen inn tun ciang zi te khasia het lo cih thu kiza ahihman in ‘thupha’ nam khat hi ci in Korea om Zomi te’n ngaihsun uh hi.\nCidamna tawh zongh ki bel pawl mah mah khat hih tuak lai hi. Siang tho sin sen pah ahihman in nu pa te ading zongh zi le pasal a nih tuak un natna tuam tuam dal tuam pah ci hi. Naupang te a suah zawh ni 8 ni ciang vun at Jews minam te lak ah penis cancer 100% om lo a, kum 8 ciang a at pan Muslim te’ lak ah tawm khat om thei ci hi. Tua ahihman in Zomi te pasal no peuh mah nau pang lai in vun teep at le’ng cidamna lamah Abiahang’ thupha khat ki ngah thei hi gige mawk hi. Cope Suan Pau\nPrevious: Australian khatin atanu 61 vei buan ahih manin, kum 22 val thongkia\nNext: ZAM Thupuak :: 26 June 2016\nTedim gam, Thangkai kual, Tuivial Update\nLaisim Minam Suahna’ng ~ Rev. Khup Za Go